
ENCIKLIKA NJEGOVE SVETOSTI PAPE PIJA XI. 
KATOLIČKOM SVIJETU U POVODU ČETRDESETE 
OBLJETNICE ENCIKLIKE »RERUM NOVARUM« 


UVOD 


1. Četrdeseta se godina navršila otkad je izašla enciklika blage uspomene Lava XIII. 
Rerum novarum, koje se zahvalno sjeća katolički svijet spremajući se da joj doličnom 
proslavom uzveliča uspomenu. 

2. Dakako, iako su odličnom dokumentu pastirske brige utrla na neki način put dmga 
pisma istog našeg Prethodnika, kao ono o temeljima ljudskog društva, to jest o obitelji i o 
časnom sakramentu ženidbe, ili o porijeklu građanske vlasti,“ i njezinu pravilnom odnosu 
prema Crkvi, 1 2 3 ili o poglavitim dužnostima kršćanskih građana, 4 ili protiv socijalističkog 
nauka 5 i neispravnog nauka o ljudskoj slobodi 6 i druga te vrste, koja su obilno pokazala duh 
Lava XIII.; no enciklika je Rerum novarum pred drugima imala tu osobitost što je 
sveukupnom ljudskom rodu, baš onda kad je to bilo najzgodnije i, dakako, najpotrebnije, 


1 Enciklika Arcanum, dne 10. veljače 1880. 

2 Enciklika Diuturnum, dne 29. lipnja 1881. 

3 Enciklika Immortale Dei, dne 1. studenoga 1885. 

4 Enciklika Sapientiae chritianae, dne 10. siječnja 1890. 

5 Enciklika Quod apostolici muneris , dne 28. prosinca 1878. 

6 Enciklika Libertas, dne 20. lipnja 1888. 

postavila sasvim sigurna pravila za valjano rješavanje mučnog predmeta o ljudskoj zajednici 
ili takozvanog »socijalnog pitanja«. 

U kojim je prilikama nastala enciklika “Rerum novarum” 

3. Doista, pred kraj devetnaestoga stoljeća, novi razvoj gospodarskog sistema i novo 
povećanje industrije u većini država, doveli su do toga da se ljudska zajednica sve očitije 
stala dijeliti u dvije klase. Jedna je od njih bila, doduše, brojem neznatna, ali je uživala 
gotovo sve blagodati koje su joj u velikom izobilju donijeli modemi izumi. Druga je obuhva¬ 
ćala silno mnoštvo radnika koji su se, pritisnuti jadnom neimaštinom, uzalud trudili izići iz 
bijede. 

4. Takvo su stanje stvari, naravno, lako podnosili oni koji su, opskrbljeni bogatstvom, 
mislili da je ono nastalo pod utjecajem gospodarskih zakona i zato su htjeli da se sva briga o 
umanjivanju bijede povjeri jedino ljubavi, kao da bi ljubav bila dužna pokrivati kršenje 
pravde što su je zakonodavci ne samo podnosili nego ponekad i ozakonili. Naprotiv, radnici 
ozlojeđeni zbog svoga teškog položaja odbili su da dulje nose o vratu preteški jaram. No 
jedni se od njih u bijesu dadoše zavesti zlim savjetima i stadoše težiti za općim prevratom. 
Drugi su, zadržani kršćanskim odgojem da ne prihvate ovakve opake pokušaje, ustrajali u 
mišljenju da u ovoj stvari treba vrlo mnogo preurediti posvema i što prije. 

5. Nisu drugačije mislili ni mnogobrojni katolički muževi, bilo svećenici bilo laici, koje je 
njihova divna ljubav već odavno potakla da se ublaži nezaslužena oskudica radnika i koji se 
nikako nisu mogli uvjeriti da se ta tako silna i tako nepravedna razlika u raspodjeli vremenitih 
dobara zaista podudara s naumom premudrog Stvoritelja. 

6. Oni su bez sumnje iskreno tražili hitnu pomoć protiv te žalosne izopačenosti društva i 
čvrstu obranu protiv još gorih opasnosti, ali su zbog slabosti duha i u najboljih ljudi, s jedne 
strane, bili odbijeni kao opasni novatori, a s druge smetali su im i sami njihovi suradnici na 
dobru djelu, koji su zastupali druga mišljenja, krzmajući između raznih mišljenja i ne znajući 
na koju bi stranu krenuli. 

7. Dok se, dakle, u tolikom sukobu duhova prepiralo i na jednoj i na drugoj strani, ali 
uvijek miroljubivo, okrenule su se oči sviju, kao i u čestim drugim zgodama, na Petrovu Sto¬ 
licu, na tu svetu pohranu sve istine, odakle se riječi spasa razlijevaju po svem svijetu. K 
nogama Kristova namjesnika na zemlji utjecahu se vrlo često i stručnjaci u socijalnim pita¬ 
njima i poslodavci pa i sami radnici, složno moleći da im se već jednom pokaže siguran put. 

8. Dugo je sve to sam u sebi pred Bogom odmjeravao premudri Prvosvećenik, sve je 

najveće stručnjake pitao za savjet, pozorno je sa svih strana razmotrio sve okolnosti i, 
konačno, poslušavši glas »savjesti svoje Apostolske službe«, 6 7 8 da ne bi izgledalo da je 
šutnjom zanemario dužnost, na temelju od Boga dobivene učiteljske službe, progovorio 
čitavoj Kristovoj Crkvi i svemu ljudskome rodu. 

9. Odjeknuo je, dakle, dne 15. svibnja 1891., onaj toliko žuđeni glas, što ga nije ni težina 
pitanja mogla prestrašiti, ni starost oslabiti, nego je golemom snagom poučio ljudsku obitelj 
da u socijalnom pitanju krene novim stazama. 


Temeljne točke “Rerum novarum” 

10. Znate, časna braćo i ljubljeni sinovi, i dobro vam je poznat divni nauk koji je encikliku 
Rerum novarum učinio nezaboravnom. U njoj je Lav XIII., izvrstan pastir, rastužen što tako 
velik dio ljudi »provodi nedostojan život u bijednom i nevoljnom položaju«, velikodušno na 
sebe preuzeo obranu »radnika koje je naše doba predalo na milost i nemilost nečovječnim 
gospodarima i razuzdanoj konkurenciji«. Pritom nije zatražio nikakvu pomoć, ni od 
liberalizma ni od socijalizma, od kojih se prvi pokazao sasvim nemoćnim da rješava socijalne 
zadaće, a drugi je predlagao sredstvo koje bi bilo gore od samog zla i time bi ljudsko društvo 
bacilo u gore opasnosti. 

11. No Vrhovni Svećenik se potpuno poslužio svojim pravom, jer je dobro znao da je 
njemu u prvom redu povjereno čuvanje vjere i rješavanje stvari s njom tijesno povezanih, kad 
se raspravljalo o pitanju »kojemu se, vjerojatno, ne bi našlo nikakvo rješenje, ako se ne bi 

o 

pozvale u pomoć vjera i Crkva«. Oslonio se samo na nepromjenjiva načela dobivena iz 
riznice zdrava razuma i božanske Objave, pa je odlučno i »kao onaj koji ima vlast«, 9 pokazao 
i proglasio »prava i dužnosti o kojima ovisi u kakvom će odnosu biti bogataši i radnici, oni 
koji daju kapital i oni koji daju rad«, 10 kao i to što mora pridonijeti Crkva, a što državna vlast, 
kao i oni kojih se stvar tiče. 

12.1 nije uzalud odjeknuo apostolski glas. Naprotiv, sa zanosom poslušati su ga i diveći se 
prihvatili ne samo pokorni sinovi Crkve, nego i mnogi koji su od istine i od jedinstva vjere 
daleko i gotovo svi, koji su se otada bavili socijalnim i ekonomskim pitanjem ili privatno ili 

6 Enciklika Rerum novarum, dne 15. svibnja 1891., br.l. 

7 Usporedi Rerum novarum, br. 13. 

8 Ondje, br. 2. 

9 Mt 7, 29. 

10 Enciklika Rerum novarum, br. 13. 

kao zakonodavci. 

13. Ali s najvećom radošću to su pismo dočekali kršćanski radnici, koji su osjetili da ih 
brani i štiti najveći autoritet na zemlji. S njima i svi oni plemeniti muževi koji su već odavna 
posvetili svoje brige da se olakša položaj radnika, a nisu imali gotovo nikakva uspjeha, osim 
što su kod mnogih naišli na nemar ili često čak na odvratna sumnjičenja, ako ne i na otvorena 
neprijateljstva. S pravom su dakle svi oni Apostolsko pismo otada uvijek častili tolikim 
počastima, da je posvuda ušlo u običaj na raznim mjestima različito iskazivati čuvstva 
zahvalnosti i tako svake godine oživljavati uspomenu na nj. 

14. Ipak, u tako skladnom prihvaćanju bilo je i onih koji su se uznemirili. Dogodilo se, da 
je tako plemenit i dubok nauk Lava XIII., svjetovnim ušima posve nov, kod nekih katolika 
izazvao sumnju, a neke je čak i uvrijedio. Kojeg li čuda, kad je on smiono napao idole 
liberalizma i rušio ih, kad je zanemario zastarjele predrasude, kad je preko očekivanja pre¬ 
tekao duh vremena tako da su se, s jedne strane, spori pristaše zastarjelog poretka ustručavali 
prihvatiti tu novu socijalnu filozofiju, a plašljivci bili u strahu popeti se na te visoke vrhunce. 
Bilo je i onih koji su doduše, s udivljenjem promatrali tu svjetlost, ali koji su bili uvjereni da 
je kao savršeni, ali izmišljeni ideal, treba više željeti negoli očekivati. 

Svrha ove enciklike 

15. Zbog toga, časna braćo i ljubljeni sinovi, dok svi svuda s tolikim žarom slave svečani 
spomen četrdesete obljetnice enciklike Rerum novarum, a naročito katolički radnici koji 
odasvud hrle u ovaj Slavni Grad, smatramo prikladnim poslužiti se ovom zgodom da se 
podsjetimo na velika dobročinstva što iz nje preplaviše ne samo Katoličku Crkvu, nego i 
cijelo ljudsko društvo. Da obranimo nauk tako velikog Učitelja o socijalnom i gospodarskom 
pitanju protiv nekih sumnja koje su iskrsle u posljednje vrijeme i da ga opširnije razradimo u 
ovoj ili onoj točki i, konačno, nakon pomnog ispitivanja suvremene ekonomije i socijalizma 
da otkrijemo korijen sadašnjeg socijalnog nereda, te ujedno pokažemo jedini put spasonosne 
obnove, tj. kršćanske obnove ćudoređa. Sve to što smo naumili raspraviti, sačinjavat će tri 
poglavlja, tumačenja kojih će ispuniti ovu encikliku. 

PRVI DIO 

I. PLODOVI ENCIKLIKE »RERUM NOVARUM« 

16. Dakle, želeći započeti onim o čemu smo odlučili na prvom mjestu govoriti, ne 
možemo mimoići opomenu sv. Ambrozija koji veli: »Nema preče dužnosti od 
zahvaljivanja«, 11 pa zato najusrdnije zahvaljujemo velikom i dobrom Bogu za silna 
dobročinstva koja su iz Lavove enciklike ubrali Crkva i ljudsko društvo. Ako bismo htjeli bar 
letimice napomenuti ta dobročinstva, trebalo bi se ponovno sjetiti gotovo čitave povijesti tih 
četrdeset godina, tj. onoga što se odnosi na socijalno pitanje. Ipak se ona mogu uglavnom 
zgodno podijeliti u tri poglavlja na temelju trovrsne pomoći koju je želio ostvariti naš 
prethodnik za svoje veliko djelo obnove. 

1. Djelo Crkve 

17. U prvom redu je sam Lav XIII. jasno i z rekao što se ima od Crkve očekivati: Crkva, 
naime crpe svoj nauk iz Evanđelja sposoban da sukobe ili stiša ili ublaži. Crkva podučava ne 

samo um, nego svojim zapovijedima upravlja i ćudorednim životom pojedinca. Ona svojim 

12 

mnogim i vrlo korisnim uredbama poboljšava stanje radnika«. 
a) Na polju nauka 

18. Crkva nipošto nije mogla dopustiti da ta vrela u njezinu krilu budu neiskorištena, nego 
je iz njih obilno crpla za zajedničko dobro željenog mira. Sam Lav XIII. i njegovi Nasljednici 
nisu nikada prestajali proglašavati, i riječju i pismom, nauk enciklike Rerum novarum o 
socijalnim i gospodarskim pitanjima i prilagođavati ga prilikama pojedinog vremena. Kod 
toga ih je vodila očinska ljubav i naročito pastirska postojanost u obrani siromašnih i slabih. 13 
Nisu se drugačije ponijeli ni toliki biskupi koji su isti nauk marljivo i učeno protumačili, 
tumačenjima objasnili i prilagodili ga raznim krajevima prema smjernicama i odredbama 


11 SV. AMBROZIJE, De excessu fratris sui Satvri, lib.l, 44 

12 Enciklika Rerum novarum , br. 13. 

13 Bit će dovoljno tek da se nešto od toga spomene: Lav XIII., Apostolsko pismo Praeclara, dne. 20. lipnja 
1894.; enciklika Graves de communi, dne 18. siječnja 1901. - PIO X., Motu proprio De Actione populari 
christiana, dne 8. prosinca 1903.- BENEDIKT XV., Enciklika Ad beatissimi , dne. 1. studenog 1914. - PIJO XI., 
Enciklika Ubi arcano, dne 23. prosinca 1922.; Enciklika Rite expiatis , dne 30. travnja 1926. 

Svete Stolice. 14 

19. Nije, dakle, nikakvo čudo da su pod vodstvom i učiteljstvom Crkve mnogi učenjaci, 
bili crkveni ili svjetovni, stali pomno proučavati socijalnu i gospodarsku znanost prema po¬ 
trebama našeg vremena, vođeni naročito željom da bi crkveni nauk, sasvim nepromijenjen i 
nepromjenljiv, uspješnije pošao u susret novim potrebama. 

20. Tako je, nakon što je Lavova enciklika pokazala put i prosula svjetlo, iz nje nastao 
pravi katolički društveni nauk koji iz dana u dan neumornim radom njeguju i obogaćuju oni 
izabrani muževi koje smo nazvali pomoćnicima Crkve. Oni mu ne daju da se skriva u 
znanstvenim dvoranama, nego ga javno iznose, kako to jasno pokazuju ustanovljene i korisno 
pohađane škole na katoličkim sveučilištima, akademijama i sjemeništima. To obilno 
pokazuju i socijalni skupovi ili »tjedni« koji se često održavaju uz obilje radosnih plodova; 
zatim, književni kružoci što se na sve strane i u svim oblicima raširiše svijetom te, konačno, 
obilje marljivih, vrijednih i korisnih pisanih radova. 

21. Ali korisne se posljedice Lavova remek-djela ne smiju ometati samo u tim granicama. 
Naime, nauk predan u enciklici Rerum novarum neopazice se uvukao i u one koji, budući da 
su izvan katoličkog jedinstva, ne priznaju crkvenu vlast. Tako se dogodilo da su katolička 
načela sociologije malo pomalo prešla u vlasništvo čitava ljudskog društva, i da se one vječne 
istine što ih je tako snažnim glasom proglasio naš blage uspomene Predšasnik, vrlo često 
navode ne samo u nekatoličkim časopisima i knjigama, nego, štoviše, i u zakonodavnim 
skupštinama i u sudskim dvoranama. 

22. Zar nisu poslije onoga užasnog rata vlade vodećih naroda, želeći temeljito obnoviti 
socijalne prilike i učvrstiti mir, izdale između ostalih i norme koje su trebale urediti posao 
radnika u duhu pravde i poštenja, koje se s Lavovim načelima i naukom tako divno slažu da 
izgledaju da su iz njih hotimice izvedene? Enciklika Rerum novarum postala je glasovitim 
dokumentom na koji se s pravom mogu primijeniti riječi Izaije: »Podignut će stijeg 
narodima«. 15 

b) U praktičnoj primjeni 

23. U međuvremenu, dok su se Lavovi propisi, pretekavši znanstvena istraživanja, 

14 Usp. La hierarchie catholique et le probleme social depuis l’Encyclique “Rerum novarum”, 1891-1931, str. 
XVI-335; izd. “Union internationale dEtudes Sociales fondee a Malines, en 1920, sous la presidence du Card. 
Mercier.’’-Paris, editions “Spes”, 1931. 

naširoko proširili u srca, prešlo se na njihovu praktičnu primjenu. U prvom redu, snažna 
dobrohotnost i ustrajna briga udružiše se da pridignu onu klasu ljudi koja, iako se zbog 
današnjeg porasta industrije brojčano silno umnožila, ipak u ljudskom društvu nije zauzimala 
doličan položaj i stupanj, nego je ležala zanemarena i gotovo prezrena: mislimo na radnike. 
Da bi njih odgojili, spremno pružiše ruke svećenici i redovnici, ne mareći što su ih teretile 
druge pastirske brige, a biskupi su im prednjačili, što je tim dušama donijelo bogatih plodova. 
Taj je postojani napor da se duše radnika odgoje u kršćanskom duhu, vrlo mnogo pridonio da 
se kod njih razvila svijest o njihovu pravom dostojanstvu i da se osposobe da sebi kao cilj 
postave prava i dužnosti svoje klase, da napreduju zakonitim uspješnim putem te tako 
postanu vođe drugih. 

24. Potom su radnici stekli i više životnih sredstava. Nisu se naime, prema poticajima 
Vrhovnog Svećenika, umnažala samo djela dobročinstva i ljubavi, nego su posvuda osnovana 
nova radnička udruženja u kojima po savjetu Crkve, a ponajviše pod vodstvom svećenika, 
uzajamno daju i primaju pomoć radnici, obrtnici, zemljoradnici i, napokon, svakovrsni 
službenici. 

2. Što je učinila građanska vlast 

25. Što se tiče građanske vlasti, Lav XIII., smiono preskočivši granice što ih je postavio 
liberalizam, neustrašivo uči da nju ne valja smatrati samo čuvaricom prava i pravnog reda, 
nego da se ona više mora svom snagom truditi da »općenito pomaže cjelokupnim 
zakonodavstvom i političkim ustanovama, da iz samog ustrojstva i državne uprave cvjeta 
blagostanje zajednice i pojedinaca«. 16 Treba, doduše, pojedinim građanima i obiteljima 
ostaviti njihovu opravdanu slobodu djelovanja, ali tako da se poštuje opće dobro i da se 
ukloni svaka nepravda. Dužnost je upravitelja države štititi zajednicu i njezine dijelove, ali 
kod same obrane privatnih prava treba osobito imati obzira prema slabima i siromašnima. 
»Stalež bogatih sa svojim sredstvima ne treba toliko javne zaštite, a siromašni svijet nemajući 
ništa čime bi se branio oslanja se najviše na zaštitu države. Za radnike se, dakle, jer se broje u 
siromašne, treba država brinuti naročitom brigom«. 17 

26. Ne niječemo, doduše, da su neki predstavnici građanske vlasti već prije Lavove 
enciklike priskočili u pomoć nekim većim potrebama radništva i suzbili neke teške nepravde 
njima nanesene. Ali tek nakon što je cijelim svijetom odjeknuo apostolski glas Petrove 


15 Iz 11,12. 

16 Usp. Rerum novarum, br. 26. 

17 Ondje, br. 29. 

Stolice, vladari naroda postali su svjesniji svoje dužnosti i okrenuli svoje misli i svoje brige k 
plodnijoj politici. 

27. Doista, kad se uzdrmao nauk liberalizma što je tako dugo smetao djelotvorni rad 
vladara, enciklika Rerum novarum potaknula je same narode da se istinskije i življe pozabave 
socijalnom politikom. Ona je sklonila i sve najbolje katoličke muževe da državnim vladarima 
u toj stvari pruže svoju suradnju te su vrlo često toj novoj politici i u skupštinama narodnih 
zastupnika postali veoma slavni zagovornici. Sto više, i same nedavno donesene socijalne 
zakone nerijetko su narodnim predstavnicima predložili na glasanje, tražili da se provedu u 
djelo i požurivali crkveni službenici potpuno prožeti Lavovim naukom. 

28. Iz tog neprestanog i neumornog napora nastala je nova, prijašnjem vremenu sasvim 
nepoznata grana pravne znanosti koja hrabro brani sveta prava radnika što izviru iz do¬ 
stojanstva čovjeka i kršćanina: dušu, zdravlje, snagu, obitelj, kuće, tvornice, plaću, nesreću na 
poslu, jednom riječju, sve što se odnosi na položaj radnika, napose žena i djece. Pa iako se te 
uredbe svagdje i posvema ne slažu s Lavovim načelima, ne može se odmah nijekati da se u 
njima ne nalazi mnogo toga što nas podsjeća na encikliku Rerum novarum, kojoj treba 
najviše upisati u zaslugu ako se položaj radnika poboljšao. 

3. Što su učinili poslodavci i radnici 

29. Napokon, Vrhovni Svećenik mudro pokazuje da gospodari i sami radnici u ovoj stvari 
mnogo mogu, »ako se naime stvore one ustanove kojima se ljudima u potrebi zgodno pomaže 

i o 

i kojima se jedan stalež približava drugomu«. No on tvrdi da prvo mjesto među tim 
ustanovama treba pripasti onim udruženjima koja obuhvaćaju ili same radnike ili radnike 
zajedno s poslodavcima. On to opširno objašnjava i preporučuje; izvanredno razborito tumači 
on njihovu narav, uzrok, prikladnost, prava, dužnost i zakone. 

30. Taj je nauk proglašen u vrlo zgodno doba. U ono su naime vrijeme u mnogim 
državama javne vlasti bile posve odane liberalizmu i malo sklone takvim udruženjima 
radnika, štoviše, i otvoreni protivnici, premda su drugim klasama priznavali slična udruženja 
i zaštićivali ih; a bezobzirnom nepravdom nijekali su naravno pravo na udruživanje onima 
kojima je bilo najpotrebnije da se brane od izrabljivanja moćnika. A i među katolicima bilo je 
onih koji su prijekim okom promatrali nastojanja radnika oko sklapanja takvih udruženja, kao 
da bi zaudarali nekim duhom socijalizma i buntovnosti. 


' Ondje, br. 36. 

a) Radnička udruženja 

31. Treba, dakle, norme Lava XIII., koje je on izdao na temelju svog autoriteta, smatrati 
dostojnima najveće pohvale, jer im je uspjelo skršiti i raspršiti protivljenje i sumnjičenja. Ali 
njihovo je značenje još više u tome što su potaknuli kršćanske radnike da se prema 
raznovrsnim strukama međusobno udružuju i što su im pokazali način kako će se to izvesti. 
Oni su, napokon, učvrstili na putu dužnosti mnoge radnike koje su veoma privlačila 
socijalistička udruženja, koja su se nevjerojatnom nerazboritošću hvalila da su ona jedina za¬ 
štita i obrana poniženih i potlačenih. 

32. No vrlo zgodno je izjavila enciklika Rerum novarum da se u osnivanju tih udruženja 
»ona moraju tako organizirati i rukovoditi da ponuđena sredstva budu što prikladnija i spo¬ 
sobnija za predloženu svrhu, koja se sastoji u tome da pojedinci u udruženju mogu izvući što 
više dobara za tijelo, dušu i obitelj«. Jasno je također, kaže enciklika, »da treba kao naročitu 
svrhu imati pred očima religiozno i moralno usavršavanje i da se prema toj svrsi treba 
usmjeriti cjelokupno gospodarstvo«. 19 Naime, samo onda, »kad se društveni zakoni stave na 
temelj vjere, otvara se put prema uređenju međusobnih odnosa udruženja za njihovo mirno 
suživljenje i za ekonomsko blagostanje«. 

33. Osnivanju takvih udruženja posvetiše se svugdje hvalevrijednom marljivošću i kler i 
brojni laici, želeći potpuno ostvariti Lavovu zamisao. Na taj su način ovakva udruženja 
stvorila i učinila radnike pravim kršćanima koji su znali dobro spojiti zajedno marljivi rad u 
svojoj struci sa spasonosnim propisima vjere te uspješno i čvrsto braniti svoje vremenite 
probitke i prava, ali su ujedno sačuvali dužno poštovanje prema pravdi i iskrenu želju 
suradnje s ostalim društvenim klasama na kršćanskoj obnovi čitavog društvenog života. 

34. Te savjete i opomene Lava XIII., provodili su ljudi na ovaj ili onaj način, već prema 
prilikama raznih mjesta. U nekim je naime krajevima jedno te isto udruženje uzelo za zadaću 
da postigne sve ciljeve što ih je postavio Vrhovni Svećenik. U drugima su, opet, pokoravajući 
se savjetu i zahtjevu mjesnih prilika, pristupili nekoj podjeli rada i osnovali posebna 
udruženja, od kojih jedna pregnuše da svojim članovima zajamče pravedne i zakonite uvjete 
rada, druga da im omoguće uzajamno materijalno pomaganje, a treća, napokon, posvetivši 
svu brigu ispunjavanju vjerskih, ćudorednih i drugih sličnih dužnosti. 

35. Tim drugim putem pošlo se naročito ondje gdje su katol ik e u osnivanju njihovih 
katoličkih sindikata sprečavali bilo zakoni dotične zemlje, bilo druge neke ekonomske insti¬ 
tucije, bilo da ih je, konačno, sprečavao onaj žalosni i u današnje vrijeme u modernom 

19 Ondje, br. 42. 

društvu tako rašireni razdor umova i srdaca, odnosno ona neodgodiva nužda da se svim 
svojim silama i sposobnostima odupru brojnim četama prevratničkih strana. U takvim 
prilikama, čini se da su katolici bili prinuđeni upisivati se u neopredijeljene sindikate, koji su 
bar ispovijedali pravdu i nepristranost, a katoličkim članovima ostavljali potpunu slobodu da 
se brinu o svojoj savjesti i da se pokoravaju zapovijedima Crkve. 

Gdje god biskupi na temelju društvenih prilika zaključe da su takva udruženja potrebna, i 
da nisu opasna za vjeru, dužni su dopustiti da se katolički radnici u njih upisuju. Kod toga 
trebaju imati pred očima ona načela i mjere opreznosti koje je preporučivao naš prethodnik 
svete uspomene Pio XC Prva i glavna od tih mjera opreznosti jest ta da skupa s onim 
sindikatima uvijek postoje i društva koja brižno nastoje svoje članove odgojiti i poučiti 
disciplinom vjere i ćudoređa, tako da bi ovi zatim mogli i ona sindikalna udruženja prožeti 
onim dobrim duhom koji treba da upravlja cijelim njihovim radom. Na taj će način sva ta 
društva i izvan redova svojih članova donositi najbolje plodove. 

36. Dakle, Lavovoj enciklici treba pripisati što su ta radnička udruženja posvuda tako 
procvala, da već sada obuhvaćaju veliko mnoštvo radnika, iako su, nažalost, brojem manja od 
udruženja socijalista i komunista. Ona danas već mogu ne samo u granicama pojedinih 
naroda nego i u širim zborovima uspješno zastupati prava i zakonite zahtjeve katoličkih 
radnika i tako promicati spasonosna kršćanska načela o društvu. 

b) Udruženja drugih klasa 

37. Povrh toga, što je god Lav XIII. tako mudro raspravio i snažno proglasio o prirođenom 
pravu udruživanja, lako se počelo primjenjivati ne samo na radnička nego i na dmga 
uređenja. Zato, čini, se, treba toj istoj Lavovoj enciklici u ne maloj mjeri pripisati što i među 
zemljoradnicima i drugim ljudima srednjeg staleža danomice toliko bujaju i rastu takva vrlo 
korisna udruženja i druge takve ustanove u kojima se s ekonomskim napretkom sretno spaja 
duhovna kultura. 

c) Udruženja poslodavaca 

38. Ne može se isto ustvrditi o udruženjima među poslodavcima i industrijalcima koja je 
isti naš Prethodnik živo želio. Ona su na žalost dosta malobrojna, no to se ne smije pripisati 
jedino ljudskoj volji nego mnogo većim teškoćama koje smetaju ovakvim udruženjima. Te 
mi dobro poznajemo i pravilno prosuđujemo. Ali ima razloga za pouzdanu nadu da će i tih 

20 Ondje, br. 43. 

smetnji za kratko vrijeme nestati i mi već sada, radujući se od svega srca, pozdravljamo neke 

ne bezuspješne pokušaje u tom smjem, kojih obilni plodovi obećavaju bogatu žetvu u 

22 

budućnosti." 

4. Enciklika Rerum novarum je »Magna Charta« društvenog poretka 

39. Sve te blagodati Lavove enciklike, časna braćo i ljubljeni sinovi, što smo ih više 
spomenuli negoli opisali, tolike su i tako velike da jasno pokazuju kako taj besmrtni 
dokument nikako ne iznosi veoma lijep ideal ljudskog društva, ali sanjarski i predalek od 
pravih gospodarskih zahtjeva našeg vremena, prema tome nesuvremen. Naprotiv, one očituju 
da je naš Prethodnik crpao iz Evanđelja, dakle iz vrela vazda živog i životnog, načela koji su 
u stanju da onu pogubnu unutarnju borbu, što razdire ljudsku obitelj, bar veoma ublaže, ako 
sasvim ne uspiju stišati. Da je jedan dio tog dobrog sjemena, tako obilno posijanog prije 
četrdeset godina, pao na dobru zemlju, svjedoče bujni plodovi što su ih, po milosti Božjoj, 
sebi na spasenje sabrali Kristova Crkva i cio ljudski rod. Bez ikakva pretjerivanja može se 
reći da je Lavova enciklika tijekom vremena malo-pomalo postala Magna Charta na kojoj 
treba počivati čitava kršćanska djelatnost na socijalnom podmčju kao na svom temelju. A 
koji to okružno pismo Velikog Svećenika i spomen na nj omalovažavaju, oni ili psuju ono što 
ne poznaju ili od onoga što jedva poznaju ništa ne razumiju, ili, napokon, ako razumiju, 
zaslužuju svečani ukor zbog nepravde i nezahvalnosti. 

40. Međutim, tijekom su vremena nastale neke sumnje o tome kako treba valjano tumačiti 
poneke dijelove Lavove enciklike ili o tomu koje zaključke treba iz njih izvući. Te su sumnje 
među samim katolicima prouzročile mnoge, ne uvijek mirne rasprave. S dmge strane, nove 
potrebe našeg doba i promijenjene prilike zahtijevaju da se pomnije provodi Leonov nauk, 
odnosno da mu se nešto doda. Zato, vrlo rado prihvaćamo ovu zgodu da, koliko je u našoj 
moći, udovoljimo sumnjama i zahtjevima modernog vremena, jer to od nas zahtjeva naša 
apostolska služba po kojoj smo svima dužnici. 23 


21 PIO X., Enciklika Singulari quadam , dne 24. rujna 1912. 

22 Usp. Pismo Svete Kongregacije Koncila lilskom biskupu, dne. 5. lipnja 1929. 
23 Usp. Rim 1, 14. 

DRUGI DIO 

II. NAUK CRKVE O DRUŠTVENIM I EKONOMSKIM PITANJIMA 

41. Ali prije nego što pristupimo tom tumačenju, treba najprije ustanoviti ono što je već 
Lav XIII. izuzetnom jasnoćom ustvrdio, naime, da imamo pravo i dužnost suditi vrhovnim 
autoritetom o društvenim i ekonomskim pitanjima. Sigurno, Crkvi nije dana zadaća da ljude 
vodi samo k prolaznoj i nepostojanoj nego k vječnoj sreći. Štoviše, »Crkva smatra da je 
nedolično da se ona bez opravdana razloga upleće u ovozemne poslove«. 25 Ali, nipošto se ne 
može odreći službe koju joj je Bog povjerio, da svojim autoritetom posreduje, ne u čisto 
tehničkim stvarima za koje niti ima prikladna sredstva niti nadležnost, u svemu onome što se 
tiče moralnog zakona. Doista, u tom pitanju, polog istine što nam je povjeren od Boga i 
preteška dužnost nametnuta nam da širimo i tumačimo cijeli moralni zakon i da zahtijevamo, 
u zgodno i nezgodno vrijeme, njegovo obdržavanje, podvrgavaju i pridržavaju našem 
vrhovnom sudu i socijalni i ekonomski red. 

42. No premda ekonomija i ćudoređe imaju svaka svoje područje, pogrešno bi bilo 
govoriti da su ekonomski i ćudoredni red jedan od drugoga tako odijeljeni i međusobno tuđi 
da onaj ne bi bio nikako ovisan o ovome. Istina je, dakako, da takozvani ekonomski zakoni, 
izvimći iz same prirode stvari i naravi ljudskog tijela i duha, određuju koje ciljeve na polju 
gospodarstva ljudsko djelovanje ne može, a koje može dosegnuti i pomoću kojih sredstava. 
Ali sam razum jasno pokazuje iz prirode stvari te iz pojedinačne i društvene čovjekove naravi 
kakav je cilj Bog Stvoritelj propisao sveukupnoj gospodarskoj djelatnosti. 

43. A moralni zakon je jedan i on nam nalaže kako ćemo u cijeloj našoj djelatnosti postići 
svoj vrhovni i konačni cilj, kako da na pojedinim područjima djelatnosti idemo pravim putem 
k onim ciljevima, što ih je odredila priroda ili, još bolje. Bog tvorac prirode i kako da skladno 
podvrgnemo te pojedinačne ciljeve vrhovnom cilju. Ako se budemo vjerno pokoravali tom 
zakonu, posebni će se ciljevi, bilo pojedinačni ili društveni, na ekonomskom području zgodno 
uklopiti u opći red ciljeva, i mi ćemo se po njima uspinjati kao po kakvim stepenicama i 
dosegnuti konačni cilj svih stvari, tj. Boga, koji je i sebi i nama najviše i neiscrpivo dobro. 


~ 4 Usp. Rerum novarum, br. 13. 

1. O vlasništvu ili o pravu vlasništva 

44. A sada, da dođemo do pojedinačnih pitanja, započet ćemo od vlasništva ili od prava 
vlasništva. Poznato vam je, časna braćo i ljubljeni sinovi, da je Lav XIII., naš Prethodnik 
blage uspomene, odlučno stao na obranu prava vlasništva protiv suvremenih krivih 
naučavanja socijalista, i dokazivao da će ukinuće privatnog vlasništva biti na propast, a ne na 
korist radničkog staleža. Ali ipak ima ljudi koji nadasve nepravedno kleveću Velikog 
Svećenika i samu Crkvu, kao da pristaje uz bogataše protiv siromašnih radnika. Kako, osim 
toga, i među katolicima postoje neke razlike u shvaćanju prave i izvorne Lavove misli, 
odlučili smo da tu misao, to jest katolički nauk o toj stvari, ponajprije obranimo od kleveta, a 
onda zaštitimo od kriva tumačenja. 

a) Pojedinačno i društveno značenje vlasništva 

45. Prije svega treba znati i uvjeriti se da nije ni Lav ni ikoji od onih teologa koji su učili 
pod vodstvom i ravnanjem Crkve, nikada nijekao ili posumnjao u dvostruko značenje 
vlasništva: pojedinačno (individualno) i društveno, ukoliko se ono odnosi ili na pojedince ili 
na opće dobro. Naprotiv, oni su uvijek jednoglasno tvrdili da je narav ili sam Stvoritelj lju¬ 
dima dao pravo privatnog vlasništva da bi se ili pojedinci mogli brinuti za se i za svoju obitelj 
ili da bi ta dobra, koja je Stvoritelj odredio za cijelu ljudsku obitelj, zbilja poslužila tom cilju. 
A ništa se od toga ne može postići nikako drugačije, nego ako se poštuje stalan i određen red. 

46. Zato se treba brižno čuvati dviju opasnosti na koje bismo mogli naletjeti. Kao što 
naime oni koji niječu ili umanjuju dmštveno ili javno značenje prava vlasništva srljaju u tako 
zvani »individualizam«, ili mu se bar približavaju, tako i oni koji zabacuju ili slabe privatno i 
pojedinačno značenje istoga prava nužno tonu u »kolektivizam« ili bar skreću prema njegovu 
naučavanju. Tko to nema pred očima, taj će se strmom stazom skotrljati u provalije 
moralnog, juridičkog i socijalnog modernizma, na što smo upozorili u prvoj enciklici na 
početku našeg Pontifikata. 26 To neka naročito znaju oni koji u svojoj težnji za prevratom ne 
zaziru Crkvu optuživati pogrdnim klevetama, da je ona dopustila da se u naučavanje teologa 
uvuče pogansko poimanje vlasništva i da to treba svakako zamijeniti drugim koje oni, 
pokazujući neobično neznanje, nazivaju kršćanskim. 

b) Koje su obveze vlasništva 

47. Da raspravama koje se počeše voditi o vlasništvu i o dužnostima s njim povezanim 
25 Enciklika Ubi arcano, dne 23. prosinca 1922. 

postavimo pouzdane granice, prije svega ostaje temelj što ga je postavio Lav XIII., da se, 
naime pravo vlasništva razlikuje od njegove upotrebe. 27 Naime, ona pravednost koja se zove 
»uzajamna« (iustitia commutativa) traži da se vjerno poštuje razdioba posjeda i ujedno 
zabranjuje prestupati granice svojeg vlasništva te tako upadati u tuđe pravo. No ne spada na 
područje te pravednosti da se gospodari nečim svojim samo pošteno služe, nego to spada na 
područje drugih kreposti, kojih se vršenje »ne može zahtijevati sudskim putem«. Zato neki 
neispravno zahtijevaju da se vlasništvo i pošteno korištenje njime svedu u iste granice; a još 
je manje istinito reći da se pravo vlasništva umanjuje ili gubi samim lošim korištenjem ili 
nekorištenjem. 

48. Prema tome, zdravo je i svake hvale dostojno nastojanje onih koji se trude da, ne 
dirajući u slogu duha i cjelovitost nauka kakva je uvijek naučavala Crkva, odrede bitnu narav 
i granice tih obaveza koje je nevolja društvenog života nametnula i vršenju vlasništva. No 
jednako je krivo i pogrešno, kad neki nastoje individualno značenje vlasništva tako umanjiti 
da ga zapravo dokidaju. 

c) Nadležnost države nad vlasništvom 

49. Da se ljudi uistinu u toj stvari moraju obazirati ne samo na svoju vlastitu korist nego i 
na opće dobro, slijedi, kako rekosmo, iz dvostrukog značenja vlasništva: individualnog i 
socijalnog. Dužnost je onih koji su na čelu države da te obveze pojedinačno utvrde gdje god 
se pokaže potreba i gdje naravni zakon ništa ne kaže. Prema tome, državna vlast može, 
imajući uvijek pred očima naravni i božanski zakon, točnije određivati što je posjednicima 
dopušteno pri korištenju vlastitim dobrima, pri čemu treba paziti na prave zahtjeve općeg 
dobra. Štoviše, Lav XIII. je mudro naučavao, »daje Bog ljudskoj vještini i uredbama naroda 
prepustio da odrede privatno vlasništvo pojedinca«. Pa i mi smo sami jednom izjavili da ni 
vlasništvo, kao ni druge ustanove društvenog života, nije sasvim nepromjenljivo, kako nam to 
svjedoči povijest. Izjavili smo to ovim riječima: »Kako je razne oblike imalo vlasništvo od 
onoga prvotnog, što se nalazi u primitivnih i priprostih plemena, a može se vidjeti ponegdje 
još i danas, pa do obl ik a vlasništva u patrijarhalno doba, te odonda sve do raznih tiranskih 
oblika (služimo se tom riječju u njenom klasičnom značenju), zatim, preko feudalnih i 
monarhijskih i drugih raznih oblika novijega vremena«. Ipak je jasno da državi nije 


26 Ondje. 

27 Usp. Rerum novarum, br. 19. 

28 Ondje, br. 19. 

29 Ondje, br. 7. 

30 Nagovor vijeću Katoličke Akcije Italije, dne 16. svibnja 1926. 

slobodno tu ulogu obavljati po miloj volji. Naime uvijek treba ostati netaknuto i 
nepovrijeđeno naravno pravo i privatnog posjeda i oporučnog prijenosa imovine, jer tih dvaju 

•5 1 

prava država ne može oteti, »budući da je čovjek stariji od države«, a i »obitelj je i logički i 
stvarno mnogo starija od građanskog društva«/ Zato je već taj premudri Velesvećenik 
izjavio da nije dopušteno državi uništavati privatnu imovinu pretjeranim porezima i daćama. 
»Budući da pravo privatnog vlasništva ne dolazi od ljudskog nego od naravnog zakona, javna 
vlast ga ne može dokinuti, nego samo ublažiti i uskladiti njegovu upotrebu s općim do- 
brom«. A kada država usklađuje vlasništvo s potrebama općeg dobra, ne čini ona 
neprijateljski nego prijateljski čin prema vlasnicima. Naime, na taj način ona se snažno šire 
da iz privatnog posjedovanja imovine koje je mudri Stvoritelj prirode odredio za uzdržavanje 
ljudskog života, ne nastanu nesnosne poteškoće ili čak prava pogibelj: ona time privatno 
posjedovanje ne dokida nego štiti, a privatno vlasništvo ne slabi nego jača. 

cl) Obveze s obzirom na slobodne dohotke 

50. Slobodni dohoci nisu nipošto prepušteni čovjekovoj samovolji. Ovdje se misli na one 
dohotke koji mu nisu potrebni za dolično i časno životno uzdržavanje. Naprotiv, Sveto pismo 
i sveti Oci sasvim otvorenim riječima neprestano upozoravaju da su bogataši najstrože 
obvezani na milostinju, dobročinstvo i darežljivost. 

51. A sjajno djelo i izvanredno skladno s potrebama današnjeg vremena čine oni koji velik 
dio dohotka troše da povećaju i olakšaju priliku zarade i rada, samo ako se taj rad kreće oko 
neosporno korisnih dobara. Da je to djelo kreposti darežljivosti izvrsno i vrlo prikladno 
potrebama današnjeg vremena, zaključujemo izvodima iz načela Anđeoskog Učitelja. 34 

e) Načini stjecanja vlasništva 

52. Da se vlasništvo može izvorno steći i zaposjednućem stvari koja nije ničija, i radom ili 
preradom, jasno nam svjedoči i predaja svih vremena i nauk našeg Prethodnika Lava. Doista, 
nikome se ne nanosi nikakva nepravda, makar koliko neki govorili da nije tako, kad se 
prisvaja stvar koja je stavljena svima na raspolaganje ili nije ničija. A ovdje se misli onaj rad 
što ga čovjek u svoje ime vrši i pomoću kojega se nekoj stvari dodaje novi oblik ili kakvo 
povećanje vrijednosti. Jedino taj rad daje te plodove onome koji radi. 


31 Enciklika Rerum nova rum, br. 6 

32 Ondje, br. 10. 

33 Ondje, br. 35. 


15 



Centar za promicanje socijalnog nauka Crkve 


2. Kapital i rad 

53. Sasvim drugačija je narav rada koji se drugom unajmljuje i obavlja na tuđem kapitalu. 
Tome izvrsno pristaje ono što je, kako veli Lav XIII., nešto »najistinitije«, da naime »države 
samo trudom radnika postaju bogate«. Zar ne vidimo svojim očima da ona golema dobra 
koja sačinjavaju bogatstvo ljudi ističu i izviru iz ruku radnika? One ili same rade ili se služe 
oruđem i strojevima te tako divno povećavaju svoju uspješnost. Štoviše, svatko dobro zna da 
nikad nijedan narod nije iz nestašice i siromaštva postigao bolje i veće bogatstvo, osim silnim 
radom svih svojih članova, i onih koji zapovijedaju i onih koji zapovijedi izvršavaju. Ali ne 
manje je jasno i to da bi svi ti golemi napori bili uzaludni i beskorisni, da se štoviše, ne bi bili 
mogli ni započeti, da nije Bog Stvoritelj svijeta, u svojoj dobroti najprije dao bogatstvo i pri¬ 
rodni kapital, tj. pomoć i snagu prirode. Jer, što zapravo znači raditi negoli primijeniti i služiti 
se silama tijela i duha na njima i po njima samima? Naime naravni zakon, to jest volja Božja 
po njemu proglašena, zapovijeda da se poštuje pravi red u ljudskom obrađivanju prirodnog 
bogatstva, a taj se red sastoji u tome da svaka stvar ima svoga gospodara. 

a) Jedno bez drugoga ne vrijedi 

54. Zato je potrebno, osim ako tko radi sam na svojoj stvari, da se udruže i rad jednoga i 
kapital drugoga: nijedno bez drugoga ništa ne vrijedi. To je imao pred očima Lav XIII. 
pišući: »Ne može kapital opstojati bez rada ni rad bez kapitala«. 36 Zbog toga je sasvim krivo 
pripisivati bilo samom kapitalu bilo samom radu ono što je stečeno njihovim združenim 
učinkom i sasvim je nepravedno da jedan ili drugi od njih niječe djelotvornost drugoga i sav 
proizvod prisvoji sebi. 

b) Nepravedni zahtjevi kapitala 

55. Dugo je zaista »kapital« mogao sve grabiti na svoju stranu. Što god je proizvedeno, 
koji god su dobivani plodovi, kapital ih je prisvajao sebi, a radniku je ostavio jedva toliko 
koliko mu je trebalo da okrijepi i prikupi snage. Govorahu da po nekom neizbježnom 
naravnom zakonu sav zgrnuti kapital pripada bogatima i da su po istom zakonu radnici 
osuđeni da budu vječni siromasi ili prisiljeni na veoma bijedan i jadan život. Istina je, doduše, 
da se s tim naukom liberalaca, koji su po Manchesteru dobili ime, praksa nije ni uvijek ni 
svugdje podudarala; ali se ipak ne može poreći da su ekonomsko-socijalne ustanove ustrajno 


34 Usp. SV. TOMA, Summa Theologica, Ii-II, q. 134. 

35 Enciklika Rerum novarum, br. 27. 

36 Ondje, br. 15. 


16 



Centar za promicanje socijalnog nauka Crkve 


pokušavale ići u tom pravcu. Svakako, nitko se neće čuditi ako su takva kriva mišljenja i 
takvi opaki zahtjevi žestoko napadani, i ne samo od onih kojima su takva načela otimala 
prirođeno pravo da svoj položaj poboljšaju. 

c) Nepravedni zahtjevi rada 

56. Zato su k izazvanim radnicima pristupili takozvani “intelektualci” i izmišljenom 
zakonu suprotstavili novi, isto tako izmišljeni moralni princip: što god se proizvodi ili dobiva, 
to sve, po samom pravu pripada radnicima, oduzevši jedino troškove i obnovu kapitala. Ta 
zabluda je mnogo blistavija od zablude nekih socijalista koji su ustvrdili da sve što služi 
proizvodnji novih dobara treba prenijeti na državu ili, kako oni kažu, »socijalizirati«, no ona 
je zato opasnija i sposobnija prevariti neoprezne. Ona je slatki otrov što ga progutaše mnogi 
koje otvoreni socijalizam nije mogao prevariti. 

d) Načelo pravedne podjele 

57. Bez dvojbe, trebalo je jedne i druge, da im ne bi ta tužna mišljenja zatvorila pristup k 
pravdi i miru, upozoriti mudrim riječima našega Prethodnika: »Makar da je zemlja i 
razdijeljena među pojedince, ona ipak ne prestaje služiti općem dobru«. To isto smo i mi 
nedavno učili, kad smo izjavili da je sama narav uredila podjelu dobara na privatne vlasnike, 
kako bi stvorene stvari mogle ljudima donositi takav probitak po nekom sigurnom i stalnom 
redu. To trebamo uvijek imati pred očima, ako ne želimo zalutati od prave staze istine. 

58. Ali nije svaka podjela imovine i bogatstva među ljudima prikladna da se njome 
postigne od Boga postavljeni cilj ili sasvim ili bar dovoljno savršeno. Zbog toga treba bogat¬ 
stvo koje se u ekonomsko-socijalnom razvoju neprestano povećava tako podijeliti među 
pojedine osobe i ljudske staleže da ostane netaknut onaj od Lava XIII. postavljeni opći probi¬ 
tak svih, drugim riječima, tako da se opće dobro države sačuva neoštećenim. Taj će zakon 
društvene pravednosti spriječiti da jedna klasa drugu ne isključi iz udioništva u dobicima. 
Dakle, taj zakon jednako krši klasa bogataša kad, bezbrižna zbog svoje velike imovine, 
smatra da je samo onaj poredak pravedan u kojem njoj pripada sve, a radniku ništa. Jednako 
ga krši i klasa radnika, kad silno razjarena zbog povrijeđene pravednosti i previše sklona da 
makar kako učvrstiti svoje pravo, kojega je sebi svjesna, viče da je sve njezino, jer je 
njezinim rukama proizvedeno, i kad zato napada i nastoji dokinuti vlasništvo i dohotke, 
odnosno dobitke, koji nisu stečeni radom, bili oni koje mu drago vrste i služili makar kojoj 


37 Ondje, br. 7. 

svrsi u ljudskom društvu, i kad sve to čini jedino zato što su ti dobici i dohoci takvi. Ne 
smijemo mimoići da se u toj stvari neki nezgodno i nepravedno pozivaju na riječi Aposto- 
love: »Tko neće raditi, neka i ne jede«. Ovdje naime Apostol misli na one koji bježe od 
posla, premda mogu i moraju raditi i opominje da se valja marljivo služiti vremenom i 
upotrebljavati tjelesne i duševne sile te čuvati se, da ne bude drugima na teret, ako se 
možemo sami za se brinuti. Ali Apostol nipošto ne uči da je rad jedini naslov za primanje 
životnih sredstava ili dohotka. 

59. Svakom, dakle, treba dati njegov dio dobara, tj. treba se truditi da se stvorena dobra 
razdijele u skladu s propisima općega dobra, odnosno dmštvene pravednosti. To više, kad 
svatko razuman zna kako su zatrovani današnji odnosi zbog goleme razlike između 
nekolicine silno bogatih ljudi i bezbroj siromaha. 


3. Pridizanje radnika 

60. Svrha koju je naš Prethodnik proglasio da je nužno valja postići bila je: pridizanje 
proletarijata. To treba snažnim glasom istaknuti i s više upornosti ponoviti, zato što je taj 
spasonosni nalog Velikog Svećenika nerijetko bačen u zaborav. Razlog je tome ili zato što ga 
kadšto hotimice zastirahu velom šutnje ili smatrahu da ga je nemoguće izvršiti, a on se ipak 
može i mora ostvariti. On nije ni za ovo naše doba izgubio svoga značenja ni svoje mudrosti 
zato što se umanjio onaj »pauperizam« što ga je u svoj njegovoj grozoti gledao Lav XIII. 
Nema sumnje, položaj se radnika poboljšao i postao pravedniji, naročito u naprednijim i 
većim državama, u kojima se više ne mogu svi radnici bez razlike smatrati bijednim 
stvorovima slomljenim nestašicom i siromaštvom. Ali je broj siromašnih radnika silno 
porastao, otkad je mehanički industrijski rad strelovitom brzinom osvojio i zaposjeo bez¬ 
brojne krajeve i u takozvanom novom svijetu i u zemljama Dalekog istoka, od starine 
naprednima. Njihovi jecaji viču sa zemlje k Bogu. K njima pristupa velika vojska 
poljoprivrednih nadničara bačena na dno života i zauvijek lišena nade da će ikad steći »makar 
i mrvu zemlje« 40 i zato zauvijek podložna proleterskom stanju, ako se ne primijene prikladni i 
djelotvorni lijekovi. 

61. Kako je god sveta istina da se mora oštro razlikovati proletersko stanje od pauperizma, 
ipak ono silno mnoštvo proletera, na jednoj strani, i silna bogatstva nekih prevelikih 


38 2 Sol 3, 10. 

39 Usp. 2 Sol 8-10. 

40 Enciklika Rerum novarum, br. 35. 

imućnika, na drugoj strani, rječito i nepobitno pokazuju da bogatstvo stečeno u tolikom 
izobilju u ovo naše vrijeme što ga zovu vijek »industrijalizma« nije pravedno podijeljeno i 
ravnopravno razdijeljeno medu raznim klasama. 

62. Treba dakle svu snagu i sve sile napregnuti da se bar ubuduće obilje stečenog kapitala 
u istim razmjerima ne gomila kod bogatih i da se u dostatnoj mjeri razdijeli onima koji daju 
radnu snagu. Dakako, ne radi toga da se ovi u radu uspore - jer čovjek je rođen za rad kao što 
ptica za let - nego da štedljivošću povećaju imovinu i da s ovako povećanom mudro 
upravljaju i da tako lakše i sigurnije izdrže teret obitelji te, izišavši iz nestalna životarenja na 
koje je prisiljen proletarijat, ne samo da mognu prevladati životne poteškoće, nego i da steknu 
uvjerenje da je već donekle osiguran život onima koje će ostaviti nakon svoje smrti. 

63. Sve ono što je naš Prethodnik ne samo natuknuo nego i jasno i otvoreno razglasio, 
hoćemo i mi ovim našim pismom još bolje naglasiti. A ako ne bude muževna i bezodvlačna 
nastojanja da se to i ostvari, neka se nitko ne nada da će se javni red i mir i poredak ljudskog 
društva moći uspješno obraniti od snaga prevrata. 

4. Pravedna plaća 

64. A ostvarit se neće moći, osim ako se radom i štednjom radnici ne podignu do neke 
skromne imovine, kao što smo, idući tragom našeg Prethodnika, već spomenuli. Međutim, 
odakle će čovjek koji nema ništa drugo nego rad čim bi sebi mogao ,pribaviti sredstva za 
život i druge životne potrebe moći štedljivo živeći sebi nešto priskrbiti ako ne iz nagrade za 
svoj rad? To dakle pitanje o plaći, što ga je Lav XIII. nazvao »vrlo važnim«, 41 započinjemo, 
tumačeći i objašnjavajući njegov nauk, kako bude potrebno. 

A) Rad za plaću nije po sebi nepravedan 

65. Prije svega oni koji proglašavaju ugovor o primanju i davanju rada u najam po svom 
pojmu nepravednim i zbog toga da ga treba zamijeniti dmštvenim ugovorom, govore ludo i 
opako kleveću našega Prethodnika, čija enciklika rad za plaću ne samo prihvaća, nego se i 
opširno trudi da mu postavi pravedne propise. 

66. Ipak mislimo da će u današnjim društvenim prilikama biti razboritije ako se taj ugovor o 
radu, ukoliko to bude moguće, donekle ublaži društvenim ugovorom, kao što se na razne 
načine već počelo činiti na veliku korist radnika vlasnika. Na taj način radništvo i činovnici 
postaju dmgovi u vlasništvu ili u njegovu upravljanju ili imaju dijela u raspodjeli dobitaka. 


Ondje, br. 34. 

67. Već je Lav XIII. mudro i z rekao da se pravedno odmjeravanje plaće nema procjenjivati 
iz jednoga nego s više gledišta. Njegove su riječi: »Neka plaći odrede pravednu mjeru, a to 
ovisi o više okolnosti«. 42 

68. Ovakvim mišljenjem sasvim pobija lakomislenost onih koji kratkim putem, držeći se 
jednog pravila ili mjere, a još k tome vrlo udaljene od istine, misle rješavati tu previše zam¬ 
ršenu stvar. 

69. Silno se, naime, varaju oni koji ne oklijevaju proglasiti načelo daje rad toliko vrijedan 
i da mora biti onoliko plaćen koliko su vrijedni plodom iz njega nastali, i zato da radnik ima 
pravo tražiti sve ono što je njegovim radom proizvedeno. Kako je to daleko od istine, vidi se 
već iz onoga što smo razložili raspravljajući o kapitalu i radu. 

B) Individualni i socijalni značaj rada 

70. Doista, kao što kod vlasništva, tako i kod rada, a naročito onoga koji se drugome 
iznajmljuje, treba osim osobnoga ili individualnog promatrati i socijalno značenje. Jer ljudsko 
djelovanje može proizvoditi svoje plodove samo ondje gdje doista postoji socijalno i 
organsko tijelo, gdje socijalni i pravni red štiti obavljanje rada, gdje razne struke koje su ovi¬ 
sne jedna od drugih rade u slozi i međusobno se popunjavaju, gdje se, što je još važnije, 
udružuju i čine neko jedinstvo um, kapital i rad. To se dakle djelovanje neće moći ni po 
pravdi ni po zasluzi procijeniti, ako se zanemari njegova socijalna i individualna narav. 

C) Treba se obazirati na troje 

71. Iz tog dvostrukog značaja prirođenog čovjekovu radu slijede vrlo zamašne posljedice 
koje moraju ravnati i određivati plaću. 

a) Uzdržavanje radnika i njegove obitelji 

72. U prvom redu radniku treba davati takovu plaću koja je dovoljna za uzdržavanje njega i 
njegove obitelji. 43 Pravedno je, dakako, da i ostali članovi obitelji, svaki prema svojim silama 
pridonose zajedničkom uzdržavanju svih, kao što vidimo naročito u obiteljima zemljoradnika, 
a i u mnogim obrtničkim i malotrgovačkim obiteljima, ali je grehota zloupotrebljavati 
nedoraslu djecu i slabe žene. Domaćice neka ponajviše rade kod kuće i brinu se za obavljanje 
kućnih poslova. A vrlo je loš nered što ga treba svim silama zatirati da majke obitelji moraju 
zbog niske očeve plaće raditi za plaću izvan kuće i pri tom zanemarivati svoje naročite brige i 

42 Ondje, br. 17. 

dužnosti, osobito odgajanje djece. Treba dakle svim silama nastojati da očevi dobiju toliku 
plaću kolika će biti dovoljna da se dolično namire zajedničke kućne potrebe. Ako se u 
današnjim prilikama to ne bude uvijek moglo postići, socijalna pravda traži da se što prije 
uvede takve promjene po kojima će svakom odraslom radniku biti određena takva plaća. 
Neće biti zgorega ako ovdje izrazimo zasluženu hvalu onima koji su mudro i korisno kušali 
otkriti način kako bi se plaća tako dovela u sklad s teretima obitelji, da bi s njihovim 
povećanjem i ona porasla i da bi se, štoviše, u slučaju potrebe udovoljilo i izvanrednim 
potrebama 

b) Snaga poduzeća 

73. Kod određivanja kako velika treba da bude plaća, valja se obazirati i na veličinu 
poduzeća i njegova poduzetnika. Nepravedno bi bilo zahtijevati pretjeranu plaću koju podu¬ 
zeće ne bi moglo podnijeti bez svoje propasti i, naravno, bez štete radnika nastale iz te 
propasti. Ali ako poduzeće ima slabiji prihod zbog lijenosti ili nesposobnosti ili zanemariva¬ 
nja tehničkog i ekonomskog napretka, onda nema govora o pravednom razlogu da se 
radnicima umanji plaća. No ako poduzeće ne dobiva toliko novaca koliko mu je potrebno da 
radnicima isplaćuje pravednu plaću, ili zato što je pritisnuto nepravednim teretima ili zato što 
je prinuđeno svoje proizvode prodavati jeftinije negoli je pravedno, onda je teška krivnja onih 
koji ga tako pritišću, jer radnicima otimaju pravednu nagradu i sile ih da natjerani nuždom 
primaju manju od pravedne. 

74. Neka se dakle složnim silama i naporima svi trude: radnici i njihovi poslodavci, da 
sve poteškoće i zapreke nadvladaju, a u tako korisnom poslu neka im razborito priteknu u 
pomoć državne vlasti. Ako bi poduzeće došlo u bezizlazan položaj, tada će, dakako, biti 
potrebno odlučiti treba li na započetom putu ustrajati, odnosno, treba li radnicima pomoći na 
koji drugi način. U tom važnom poslu neka među radnicima i poslodavcima vladaju uspješna 
kršćanska sloga i prijateljstvo. 

c) Potreba općeg dobra 

75. Napokon, treba visinu plaće određivati i prema ekonomskom dobru. Već smo ranije 
izložili koliko općem dobru pridonosi ako je radništvu i činovništvu otvorena mogućnost da 
jedan dio plaće, koji im je preostao nakon što namire nužne izdatke, stavljaju na stranu i tako 
malo-pomalo dođu do male vlastite imovine. Također ne valja smetnuti s uma drugu ništa 

43 Usp. Enciklika Časti connubii, dne 30. prosinca 1930. 

manje važnu stvar i u naše vrijeme osobito potrebnu, naime: da se dade prilika onima koji 
hoće i mogu raditi. To je u znatnoj mjeri ovisno o veličini plaće. Ona može imati vrlo dobar 
utjecaj kad se kreće u pravim granicama, ali može i škoditi ako izađe iz tih granica. Tko 
naime ne zna da su premalene ili pretjerano visoke plaće bile uzrokom koji je radnike odbijao 
od rada? Ta je nevolja naročito u doba našega pontifikata veoma ojačala i posvuda zadala 
mnogo jada. Bacila je radnike u bijedu i kušnju, upropastila blagostanje država, te dovela u 
pogibao javni red, mir i poredak na cijelom svijetu. Društvenoj se, dakle, pravednosti protivi 
da se plaće radnika bez ikakva obzira na javno dobro radi vlastitog dobitka previše ili 
umanjuju ili previše povećavaju. Ista pravednost zahtjeva da se umom i voljom slože svi pa 
da, koliko je moguće, plaće određuju tako da što više radnika nađe zarade i koja će im biti 
dovoljna za dolično životno uzdržavanje. 

76. Tome jednako ide u prilog pravedan omjer među plaćama, a s njim je usko povezan 
pravedan razmjer cijena za koje se prodaju proizvodi raznih grana, kao na primjer poljo¬ 
privredni, industrijski i drugi. Ako se to sve bude dolično uskladilo, razne će grane srasti i 
izrasti u jedno tijelo i jedna će drugoj, kao udovi tijela, dodavati pomoć i usavršavanje. Jer 
društveno-ekonomski položaj tek tada će se ustaliti i dobiti svoj konačni oblik kad svi i 
pojedinci dobiju svih dobara koja čovjek može postići bilo iz bogatih vrela prirode, ili iz 
tehničkih umijeća bilo, napokon, iz društvenog uređenja gospodarskih prilika. Tih dobara 
mora biti koliko je potrebno da se udovolji potrebama i poštenoj udobnosti, a zatim, da se 
ljudi pridignu do onoga višeg životnog standarda koji, ako se razborito postupa, ne samo da 
nije zapreka kreposti nego joj i u velikoj mjeri koristi. 44 

5. Obnova društvenog poretka 

77. Što god smo do sada izjavili o pravednoj razdiobi dobara i o pravednoj plaći, odnosi se 
na pojedine osobe, a samo neizvorno na društveni poredak. Baš njemu je naš Prethodnik Lav 
XIII. posvetio sve svoje misli i brige, želeći ga obnoviti prema načelima zdrave filozofije i 
usavršiti prema uzvišenim propisima evanđeoskog zakona. 

78. Da se njegov pothvat sretno ustali i da se ostvari i ono što još preostaje i da se u 
ljudsku obitelj razliju što obilniji i radosniji plodovi, potrebne su dvije stvari: obnova 
institucija i popravljanje ćudoređa. 

79. Kad spominjemo obnovu institucija, lebdi nam u prvom redu pred očima država, ne 
zato što od njezine pomoći treba očekivati sav spas, nego zato što je zbog pogrešnog »in- 


44 Usp. SV. TOMA, De regimine principum. I, 15. Enciklika Rerum novarum br. 27. 

dividualizma«, o kome smo govorili, stanje dotle došlo da je onaj bogati život, koji se nekad 
skladno odvijao kroz raznovrsna udruženja, smanjen i gotovo uništen. Ostali su samo 
pojedinci i država, i to ne na malu štetu same države koja je izgubila oblik društvenog 
upravljanja i prihvatila sve terete koje su nekad snosila ona uništena udruženja. To je razlog 
da je država beskrajnim poslovima i dužnostima zatrpana i gotovo zgnječena. 

80. Premda je, naime, istina, što i povijest bjelodano dokazuje, da zbog promijenjenih 
prilika mnoge poslove koje su prije vršila i mala, danas mogu obavljati samo velika udruže¬ 
nja. Ostaje ipak u socijalnoj filozofiji čvrsto i nepobitno ono načelo koje se ne može ni 
ukloniti ni promijeniti: kao što ne valja pojedincima oduzimati i predavati državi one poslove 
koje oni mogu obavljati na vlastitu odgovornost i vlastitom marljivošću, tako je nepravedno i 
vrlo škodljivo i za javni poredak opasno davati većemu i višemu društvu one poslove koje 
mogu izvršavati manje i niže zajednice. Svaka naime društvena ustanova mora po svom 
pojmu i značenju pomagati udovima društvenog tijela, a ne smije ih nikada ni uništiti ni 
sasvim prisvojiti. 

81. Potrebno je dakle da vrhovna državna vlast nižim ustanovama prepušta manje važne 
poslove i brige, koje bi joj inače oduzimale mnogo vremena. Na taj će način slobodnije i 
uspješnije vršiti ono što je jedino njezin posao, jer jedino ona to može izvršiti. A taj će njezin 
posao biti, kako već kada budu slučaj i potreba donosili: nadzirati, bdjeti, bodriti, obuzdavati. 
Stoga neka državni vladari budu duboko uvjereni u ovo: što bude savršeniji hijerarhijski red 
među raznim udruženjima, u skladu s načelom »pripomoćne službe« (supsidijarnosti), to će 
uspješniji biti autoritet društvene vlasti, i to će sretniji i radosniji biti položaj države. 

b) Složni rad strukovnih udruženja (korporacija) 

82. Država i svaki pravi građanin trebaju u prvom redu ići za tim i trsiti se oko toga kako 
bi se odstranio razdor među suprotnim “klasama”, a potaknuo i podigao složan rad svih 
strukovnih udruženja. 

83. Društvena se dakle politika treba posvetiti obnovi strukovnih udruženja (korporacija). 
Položaj je ljudskog društva zaista još nasilan i zbog toga nestalan i labav. Ono se naime 
osniva na »klasama« raznih težnji, koje su po tom oprečne i sklone neprijateljstvu i trvenjima. 

84. Premda naime rad, kao što očito dokazuje naš Prethodnik u svojoj enciklici, 45 nije 
prosta roba, nego u njem treba raspoznavati ljudsko dostojanstvo radnika i zbog toga ne može 
se kupovati i prodavati kao kakva god roba, ipak u današnjim prilikama davanje i primanje 

rada u najam rastavlja ljude na takozvanom »tržištu rada« u dva dijela ili u dva protivnička 
tabora. Ti dijelovi svojim cjenjkanjem pretvaraju tržište rada u neko bojno polje, gdje se obje 
vojske žestoko bore jedna protiv druge. Nema čovjeka koji ne bi uviđao da se to veliko zlo, 
koje cijelo ljudsko društvo vuče u propast, mora što prije izliječiti. Ali potpuno ozdravljenje 
tek će tada nastupiti kad se ukloni ona suprotnost i na njezino mjesto postave dobro uređeni 
udovi društvenog tijela: naime strukovna udruženja (korporacije), u koja se ljudi svrstavaju 
ne prema ulozi što je tko ima na tržištu rada, nego prema raznim društvenim zadaćama koje 
pojedinci obavljaju. Po naravi je naime stvari da se pojedinci iste strukture ili istog zanimanja 
- bilo ekonomskog ili nekog drugog - kao i oni koje veže susjedstvo mjesta, udružuju u neke 
zborove ili korporacije, tako da mnogi ta udruženja, jer se služe svojim vlastitim pravom, 
smatraju, ako ne baš bitnim, a ono bar naravnim i spontanim elementom građanskog društva. 

85. A budući da je red, kao što izvrsno tvrdi sv. Toma, 46 jedinstvo koje nastaje iz zgodna 
rasporeda mnogih stvari, pravi i nepatvoreni društveni poredak zahtijeva da se razni dijelovi 
društva spajaju u jedinstvo nekom čvrstom vezom. A ta jaka veza nalazi se i u samoj 
proizvodnji dobara ili vršenju dužnosti na kojoj zajedničkim naporom surađuju radnici i po¬ 
slodavci iste »korporacije«, i u općem dobru za kojim moraju prijateljski i složno težiti sve 
»korporacije«, svaka prema svojoj ulozi. To će jedinstvo biti to složnije i uspješnije što poje¬ 
dini ljudi i »korporacije« budu vjernije vršili svoje zanimanje i trudili se da u njemu budu što 
vrsniji. 

86. Iz toga se lako zaključuje da u tim korporacijama prvo i kudikamo najvažnije mjesto 
zauzimaju zajedničke brige čitavog staleža. Zatim među njima naročito treba brižno njegovati 
suradnju cijele korporacije na opće dobro, tj. na dobro države. U poslovima u kojima su u 
pitanju posebni probici bilo vlasnika bilo radnika i koji poradi toga zahtijevaju naročitu brigu 
i pažnju, ako bude potrebno, odluku trebaju donijeti odijeljeno jedni od drugih. 

87. Jedva je potrebno spomenuti da ono što je Lav XIII. naučavao o obliku političke vlasti, 
jednako vrijedi, dakako razmjerno, i o strukovnim udruženjima odnosno o korporacijama: 
naime da ljudi imaju slobodne ruke izabrati sebi onaj oblik koji im se više sviđa, samo ako 
vode računa o zahtjevima pravednosti i općeg dobra. 47 

88. Osim toga, kao što stanovnici nekoga grada običavaju osnivati udruženja s 
najrazličitijim ciljevima kojima mogu davati imena i inače ih uređivati potpuno po svojoj 
volji, tako će i oni koji se bave istom strukturom jedni s drugima osnivati slobodna udruženja 

45 Ondje, br. 16. 

46 Usp. SV. TOMA, Contra Gent., III, 71; usp. S umma Theol., 1, q. 65, a. 2. i. c. 

47 Usp. Enciklika Immortale Dei , od 1. studenoga 1885. 

i određivati im ciljeve koji su u nekoj vezi s njihovom strukturom. Budući da naš Prethodnik 
slavne uspomene jasno i razgovijetno raspravlja o tim udruženjima, zadovoljit ćemo se da 
istaknemo samo ovo: čovjeku je na volju prepušteno ne samo da osniva udruženja koja su 
privatnopravne naravi i reda, nego da može »slobodno izabrati ono udmženje i one zakone za 
koje se drži da najbolje dovode do cilja« 48 . Jednaku slobodu treba priznati i u osnivanju udru¬ 
ženja koja prelaze granicu pojedinih struka. A ona slobodna udruženja koja već uspješno rade 
i uživaju u svojim zdravim plodovima, neka u skladu s kršćanskim društvenim naukom 
stvore odluku utirati putove savršenijim udruženjima ili »korporacijama« što ih malo prije 
spomenusmo, i neka tu odluku hrabro ostvare. 

c) Gospodarsko načelo što ga treba obnoviti 

89. Treba se, osim toga, i za drugo nešto brinuti što je s prethodnim tijesno povezano. Kao 
što se jedinstvo ljudskog roda ne može osnivati na opreci »klasa«, tako niti se valjano 
uređenje ekonomskih odnosa može prepustiti slobodnoj konkurenciji snaga. Iz te naime 
glave, kao iz kakva zamućenog vrela, proistekoše sve zablude »individualističke« ekonomije. 
Taj nauk, bilo iz zaboravi ili iz neznanja, ruši socijalno i moralno značenje gospodarskih 
odnosa i drži da ih treba i uređivati (sasvim neovisno) od javne vlasti, zato jer imaju svoje 
mjerodavno načelo u trgovini i u slobodnoj konkurenciji, prema kojem bi se ravnalo mnogo 
savršenije nego prema ikojem stvorenom razumu. No premda je katkada konkurencija 
pravedna i vrlo korisna, ipak ona ne može posve upravljati gospodarskim odnosima. To je u 
punoj mjeri dokazano iskustvom kad su se teorije naopakog individualističkog duha stale 
provoditi u djelo. Stoga je neizbježno potrebno podvrgnuti gospodarske odnose istinskom i 
uspješnom načelu. Njegovu ulogu još mnogo manje može vršiti ekonomska prevlast koja je 
odnedavna stupila na mjesto slobodne konkurencije; ona je naime neka slijepa sila i nasilna 
moć, a da ljudima postane korisna, treba je snažno obuzdavati i oprezno njome upravljati. No 
obuzdavati se ne može sama od sebe. Treba dakle pronaći višu i plemenitiju silu koja će 
strogo i pošteno vladati nad ovom prevlašću, a to je pravednost i ljubav. Zato je nužno da se 
na društvenoj pravednosti nadahnjuju nacionalne institucije, štoviše, i sav dmštveni život; a 
još je potrebnije da ta pravednost doista bude djelotvorna, odnosno da stvara pravni i socijalni 
red kojim će se nadahnjivati cijelo gospodarstvo. A društvena ljubav mora biti kao neka duša 
tog reda što ga javna vlast mora braniti i čuvati svim silama. To lakše će to moći izvršiti što 

48 Usp. Enciklika Rerum novarum, br. 42. 

bude sa sebe zbacila one terete koji na nju ne spadaju, kao što smo ranije izjavili. 

90. Štoviše, vrlo je prikladno da razni narodi složnim silama i naporima nastoje razboritim 
ugovorima i ustanovama unaprijediti sretnu suradnju država, budući da su u ekonomskom 
pogledu narodi većinom jedni o drugima ovisni i upućeni na međusobnu pomoć. 

91. Ako se dakle, kako rekosmo, učvrste udovi društvenog tijela i ako se uspostavi 
mjerodavno načelo ekonomsko-društvenih odnosa, moći će se i o tom tijelu na neki način reći 
što Apostol veli o otajstvenom Kristovom tijelu: »Čitavo Tijelo, usklađeno i povezano 
svakovrsnim zglobom zbrinjavanja po djelotvornosti primjerenoj svakom pojedinom dijelu, 
promiče svoj rast na saziđivanju u ljubavi«. 49 

92. Nedavno je, kao što svi znaju, dan poticaj za osnivanje posebnih sindikata i korporacija 
o kojima treba da ovdje, koliko zahtijeva sadržaj ovog pisma, ukratko progovorimo i dodamo 
neke prikladne primjedbe. 

93. Sama građanska vlast daje sindikatu svojstvo pravne osobe tako da on dobiva ujedno i 
neku povlasticu monopola. On jedini, kad je tako odobren, može zastupati prava radnika ili 
poslodavca (već prema tome o kojoj se vrsti sindikata radi), on jedini može ugovarati o 
davanju i primanju rada u najam i potvrđivati takozvane radne ugovore. Svakome je slobodno 
da se upiše u sindikat ili da se ne upiše i samo u tim se granicama može ovakav sindikat zvati 
slobodnim. Svi koji se upišu moraju bezuvjetno davati sindikalne doprinose i posebne čla¬ 
narine, bili oni koje mu drago struke ili zanimanja, bilo da su radnici ili poslodavci, kao što i 
svi imaju obveze prema kolektivnim ugovorima koje je sklopio sindikat. Istina je ipak i to da 
je službeno izjavljeno da taj juridički sindikat ne ometa da postoje i druga udruženja članova 
istog zanimanja koja ipak nisu zakonom priznata. 

94. Korporacije su sastavljene od predstavnika obaju sindikata (naime radničkog i 
poslodavačkog) iste struke ih zanimanja i njima, kao pravim i vlastitim oruđima i 
institucijama države, upravljaju sami sindikati i koordiniraju u pitanjima od zajedničkog 
interesa. 

95. Obustave rada su zabranjene. Ako stranke ne mogu otkloniti nesporazume, posreduje 
vlast. 

96. Svatko će, makar i površno pogledao stvar, lako uvidjeti kakve su prednosti te 
institucije koju smo površno opisali; miroljubiva suradnja klasa, suzbijanje socijalističkih 
udmženja i njihovih rovarenja, posebna vlast koja vrši ulogu moderatora. Ipak ne želimo u 
tako važnoj stvari išta previdjeti nego, naprotiv, idemo za tim da sve spojimo u skladnu 

cjelinu bilo s ranije navedenim općim načelima, bilo s onim što ćemo kasnije istaknuti. 

Zato smo prisiljeni priznati da ima ljudi koji se boje da će država, iako ne bi trebala ići 
dalje od davanja potrebne i dostatne pomoći, samu sebe postaviti na mjesto slobodne djelat¬ 
nosti, i da taj novi sindikalni i korporativni red previše miriše na birokratizam i politiku i da 
bi on mogao one općenitije koristi doduše spremno dopustiti, ali inače više koristiti svojim 
posebnim političkim ciljevima negoli uspostavi i pomoći boljeg društvenog poretka. 

97. Da se postigne taj drugi izvanredno plemeniti cilj i da se zbiljski i postojano pomogne 
općem dobru, smatramo prije svega i naročito potrebnim da Bog bude na pomoći i da zatim 
svi koji su dobre volje složno porade na tom cilju. Osim toga, uvjereni smo i zaključujemo iz 
ranije rečenog da će se taj cilj to sigurnije postići što bude veći broj ljudi spremnih posvetiti 
mu svoje tehničke, stručne i društvene sposobnosti, odnosno (a to je još važnije), što mu bude 
veća pomoć pritjecala iz katoličkih načela i njihove primjene. Ne od Katoličke Akcije (koja 
se odriče sindikalnog i političkog djelovanja u užem smislu nego od naših sinova koje sama 
Katolička Akcija svojim načelima prožima i odgaja za apostolski rad pod vodstvom i 
naučavanjem Crkve. Crkve, kažemo, jer ona i na tom polju koje smo ukratko ocrtali, kao i 
svuda gdje se obrađuju moralna pitanja, ne može nikada zaboraviti i pustiti s vida od Boga joj 
dan nalog da bdije i naučava. 

98. Da se sve to što smo izložili o obnovi i usavršavanju društvenog poretka nikako ne 
može ostvariti bez obnove ćudoređa, očito nam pokazuju primjeri iz povijesti. Naime po¬ 
stojao je nekoć društveni poredak, koji doduše nije bio ni savršen ni u svakom pogledu 
besprijekoran, ali je prema prilikama i potrebama svoga vremena bio u skladu sa zdravim 
razumom. Taj je poredak već davno nestao, i to ne zato što se nije mogao razvojem donekle 
proširiti i prilagoditi promijenjenim prilikama i potrebama, nego prije zato što ljudi, 
otvrdnuvši od velikog sebeljublja, ne htjedoše kako je trebalo proširiti područje tog poretka 
prema rastu pučanstva, ili zato što su, zavedeni lažnom slobodom i drugim zabludama i ne- 
snošljivi prema bilo kojoj vlasti, htjeli sa sebe zbaciti svaku vlast. 

99. Dakle preostaje da, nakon što ponovno pozovemo na sud sadašnje gospodarske prilike 
i socijalizam koji ih žestoko optužuje, i nakon što o njima donesemo otvoren i pravedan sud, 
dublje istražimo korijen tolikih nevolja i pokažemo da je prvi i najpotrebniji lijek u obnovi 
ćudoređa. 


49 Ef 4, 16. 

TREĆI DIO 


III. VELIKE PROMJENE DRUŠTVA NAKON LAVA XIII. 


100. Doista, uvelike su se promijenili od Leonovih vremena i ekonomske prilike i 
socijalizam. 

Da se ponajprije veoma promijenila ekonomija, očito je svima. Znate, časna braćo i 
ljubljeni sinovi, da je naš Prethodnik u svojoj enciklici imao pred očima ponajviše onaj 
gospodarski poredak u kojem su uglavnom u gospodarskoj djelatnosti jedni davali kapital a 
drugi rad. On je za taj odnos našao i sretan izraz i ovako ga definirao: «Ne može kapital 
opstojati bez rada ni rad bez kapitala». 50 

1. Promjene u ekonomskom uređenju 

a) Odnosi između kapitala i radnika 

101. To je ekonomsko uređenje Lav XIII. svim silama nastojao dovesti u pravi red. Zato je 
očito da se on ne smije osuditi kao takav. I doista, on nije po svojoj naravi loš, nego kad 
prestupa pravi red, kad »kapital« radnike odnosno proletersku klasu unajmljuje s tom svrhom 
i pod tim uvjetom da sve poslove i još k tome cjelokupnu ekonomiju podvrgne svojoj volji i 
okrene na svoju korist, ne obazirući se na ljudsko dostojanstvo radnika, na socijalni aspekt 
ekonomije, čak niti na društvenu pravednost i opće dobro. 

102. Istina je da ni danas nije to jedino ekonomsko uređenje, naime postoji drugo kojemu 
pripada silno mnoštvo ljudi i po broju važnosti, kao npr. zemljoradnički stalež u kojem većina 
čovječanstva čestito i pošteno stječe što je potrebno za život. I njega taru tjeskobe i teškoće 
na koje se obazire naš Prethodnik na mnogim mjestima svoje enciklike, a i mi smo ih u ovom 
našem ne jedanput dotakli. 


50 Enciklika Rerum nova rum, br. 15. 

b) Industrijski kapitalizam 

103. No »kapitalistički« poredak gospodarstva, s proširenjem industrijalizacije po cijelom 
svijetu, poslije enciklike Lava XIII., tako se raširio da je zaposjeo i prožeo ekonomski i 
društveni položaj i onih koji su izvan njegova djelokruga, i ujedno ga svojim blagodatima 
odnosno štetama i manama zahvaća i na neki način oblikuje. 

104. Zato kad pozivamo da se proučavaju promjene što ih je pretrpio »kapitalistički« 
poredak ekonomije nakon Lavovih vremena, onda poduzimamo djelo korisno ne samo 
stanovnicima »kapitalističkih« i industrijskih krajeva nego uopće svim ljudima. 

c) Koncentracija bogatstava 

105. U prvom redu svima upada u oči kako se u naše vrijeme ne samo zgrću bogatstva, 
nego se i gomila silna moć i despotska ekonomska prevlast kod nekolicine, koji većinom nisu 
vlasnici, nego samo čuvari i upravitelji kod njih položenoga kapitala, s kojim oni po miloj 
volji upravljaju. 

106. Tu prevlast najdrzovitije drže oni koji, budući da drže u ruci novac, i vladaju njime, 
odlučuju o kamatama posudbe i raspolažu podjeljivanjem zajmova i na taj način kao da imaju 
u vlasti krv od koje živi cijela ekonomija i u svojim rukama drže, da tako kažemo, dušu 
gospodarstva i protiv njihove volje nitko ne može disati. 

107. To gomilanje moći i sile, koje je kao neka prirođena oznaka najnovijega 
gospodarstva, nastalo je naravnim putem iz neograničene slobodne konkurencije koja daje 
živjeti samo onima najjačima, što znači isto kao da smo rekli: koji su u borbi najbezobzirniji i 
koji najmanje vode brigu o savjesti. 

108. Sa svoje strane to gomilanje rada trovrsnim suparništvom: borba se naime najprije 
vodi za samu prevlast, zatim se vodi žestoko kreševo tko će prigrabiti prevlast u državi, da se 
njezinom silom i vlašću izvuče korist u ekonomskim sukobima. Rvu se napokon među sobom 
i same države, ili zato što se narodi služe svojom snagom i političkim utjecajem da pomognu 
ekonomskim probicima svojih građana, ili zato što svojim ekonomskim snagama i prevlašću 
nastoje razriješiti političke razmirice nastale među narodima. 

cl) Pogubne posljedice 

109. Konačne posljedice individualističkog duha u ekonomskim odnosima jesu, časna 
braćo i ljubljeni sinovi, kao što i sami opažate i žalite: slobodna konkurencija uništila je samu 
sebe, na mjesto slobodne trgovine stupila je ekonomska prevlast, lakomu gramzljivost za 

dobitak naslijedila je borba za prevlast, čitavo je gospodarstvo postalo strahovito tvrdo, 
neumoljivo i okrutno. Ovamo pridolaze one velike štete nastale od miješanja i ružnog 
upletanja javne vlasti u poslove i dužnosti gospodarstva: takva je štetna stvar, i to jedna od 
najvećih, ono srozavanje dostojanstva države koja, mjesto da bude kao kakav suveren i 
vrhovni sudac, da na visoku sjedi i bude slobodna od svakog strančarstva, zabrinuta jedino za 
opće dobro i pravdu, postaje robinja podvrgnuta ljudskim strastima i požudama. A s obzirom 
ne međunarodne odnose iz jednog su vrela istekle dvije rijeke na dvije strane: s jedne strane 
izvire ekonomski »nacionalizam« ili »imperijalizam«, a s druge strane ne manje pogubni i 
odurni novčani »internacionalizam« ili »internacionalni imperijalizam« kome je domovina 
tamo gdje je dobro. 

e) Kako izliječiti zla 

110. U drugom dijelu ovog pisma izložili smo kako da se izliječe ta velika zla. Tamo smo 
sebi postavili zadaću da o tome tako izložimo čitav nauk da nam je ovdje dosta samo ukratko 
podsjetiti. Budući da se današnji gospodarski sistem osniva na kapitalu i radu, nužno je da se 
priznaju i u djelo provedu načela zdrava razuma odnosno kršćanske društvene filozofije o 
kapitalu, o radu i o njihovim odnosima. U prvom redu treba podjednako i valjano procijeniti 
dvostruko, naime individualno i socijalno značenje kapitala ili vlasništva i rada ili djela, da bi 
se izbjegle opasnosti individualizma i kolektivizma. Njihovi se međusobni odnosi moraju 
urediti prema zakonima najstrože pravednosti, koju nazivaju uzajamnom (iustitia 
commutativa), potpomognute kršćanskom ljubavlju. Slobodnu konkurenciju treba suziti 
određenim i nužnim granicama i još više treba gospodarsku prevlast ozbiljno podvrgavati 
javnoj vlasti u onome što spada pod nadležnost te vlasti. A same javne državne ustanove 
moraju cijelu ljudsku zajednicu prilagoditi potrebama općeg dobra ili prema zakonu 
društvene pravednosti. Tako će se, bez sumnje, i ekonomija, ta prevažna grana društvenog 
života, vratiti u pravi i zdravi red. 


2. Promjene socijalizma 

111. Nije se manje duboko od ekonomije promijenio od Lavovih vremena ni sam 
socijalizam s kojim se naš Prethodnik najviše borio. Socijalizam se naime tada mogao 
nazivati jedinstvenim. Pojedine zasade učenja za koje se borio bile su dobro određene i 
sabrane u jedan sistem. No kasnije se on podijelio uglavnom u dvije stranke koje su se 
međusobno često žestoko i ogorčeno pobijale, ali tako da nijedna od njih nije odstupila od 

temelja protivnog kršćanskoj vjeri, a svojstvenog socijalizmu. 

a) Stroži smjer ili komunizam 

112. Jedna je naime stranka socijalizma doživjela gotovo istu promjenu koju je, kako gore 
izložismo, doživjela kapitalistička ekonomija, i srlja u »komunizam«. On u svom nauku i u 
svojim težnjama ide za dvoje, i to ne tajno ili podzemnim putovima, nego javno, otvoreno i 
svim sredstvima, pa i najsilovitijim. Jedno je najoštrija borba medu klasama, a drugo ukidanje 
privatnog vlasništva. U ostvarenjima tih ciljeva on ne preza ni pred čime, ne poštuje ništa. 
Kad se domogne vlasti, upravo je nevjerojatno kako se pokazuje groznim i nečovječnim. 
Tome su živi svjedok oni zatomi pokolji i ruševine kojima je opustošio goleme predjele 
istočne Evrope i Azije. Kakav je neprijatelj i kako otvoreni protivnik Svete Crkve i samog 
Boga, i previše je, na žalost, dokazao i svakoga potpuno uvjerio. Premda zbog toga smatramo 
suvišnim upozoravati čestite i vjerne sinove Crkve na bezbožnu i nepravednu narav 
komunizma, ipak ne možemo bez velike boli promatrati nebrigu onih koji, kako se čini, 
preziru tu prijeteću opasnost i u nekoj nehajnoj lijenosti puštaju da se svuda širi ono što 
nasiljem i pokoljem želi satrti čitavo društvo. To više treba osuditi nemarnost onih koji 
oklijevaju promijeniti ili ukloniti pojave što ispunjaju gnjevom duše naroda i krče put k 
rušenju i obaranju društva. 

b) Blaži oblik socijalizma 

113. Blaža je svakako dmga stranka koja je zadržala ime »socijalizam«, koja uči ne samo 
da se treba uzdržavati od primjene sile, nego i od klasne borbe i ukidanja privatnog 
vlasništva, doduše, ako ga baš ne zabacuje, ali svakako ublažava i obuzdava. Čovjek bi rekao 
da se socijalizam prepao sam svojih načela i zaključaka koje je iz njih izveo komunizam, pa 
da je donekle stao naginjati i pristupati k istinama koje je uvijek visoko dizala kršćanska 
tradicija: ne može se naime nijekati da se socijalistički nauk često veoma približava 
opravdanim zahtjevima kršćanskih preporoditelja društva. 

c) Djelomično odstupanje od klasne borbe i od dokidanja vlasništva 

114. Klasna naime borba, samo ako se čuva neprijateljstva i međusobne mržnje, prelazi 
malo-pomalo u neku časnu borbu osnovanu na težnji za pravednošću. To doduše nije onaj 
blaženi društveni mir za kojim svi težimo, ali ipak može i mora postojati početak od kojega 
treba doći do međusobne suradnje »korporacija«. Pa i onaj rat naviješten privatnim vla¬ 
sništvima, a sve više potiskivan u stranu, toliko je napokon sužen da se ne napada samo 

posjedovanje stvari što su za proizvodnju dobara potrebne, nego društvena nadmoć koju je 
protiv svakog prava prigrabilo i prisvojilo vlasništvo. Zapravo, ta nadmoć ne pripada samim 
vlasnicima nego javnoj vlasti. Na taj način možemo doći do toga da se nauk blažeg 
socijalizma gotovo neopazice prestane razlikovati od težnji i zahtjeva onih koji, opirući se o 
kršćanska načela, žele obnoviti ljudsko društvo. S pravom se naime tvrdi da su neke vrste 
dobara pridržane državi, jer sa sobom nose tako veliku prevlast kakva se privatnim ljudima 
bez štete za državu ne može dopustiti. 

115. Takvi pravedni zahtjevi i želje nemaju ničega što bi se protivilo kršćanskoj istini, a 
još manje su svojstveni socijalizmu. Zbog toga, koji idu samo za tim, nemaju razloga stupiti 
među socijaliste. 

d) Ima li srednji put? 

116. Neka ipak nitko ne misli da su one socijalističke sekte ili stranke, koji nisu 
komunističke, sve do jedne umjerene, bilo teoretski ili praktično. U najviše slučajeva one ne 
zabacuju ni klasnu borbu ni ukidanje vlasništva, nego ih samo ublažavaju. Međutim, ako se 
ovako kriva načela ublaže i na neki način napuste, nastaje pitanje, odnosno, neki ga bez raz¬ 
loga potiču, ne bi li se možda i načela kršćanske istine mogla donekle ili ublažiti ili umekšati 
tako da se pođe u susret socijalizmu i s njim zajedno krene nekim srednjim putem. Ima ih 
koje privlači isprazna nada da ćemo socijaliste tako privući k sebi. Lude li nade! Oni naime 
koji bi htjeli biti apostoli među socijalistima trebaju otvoreno i iskreno ispovijedati punu i 
neokrnjenu kršćansku istinu i nikako ne smiju zatvoriti oči pred zabludama. Ako baš žele biti 
vjesnici Evanđelja, neka se u prvom redu trude kako bi socijalistima pokazali da se njihovi 
zahtjevi, koliko su uopće opravdani, mogu mnogo snažnije braniti iz načela kršćanske vjere i 
mnogo uspješnije unapređivati snagom kršćanske ljubavi. 

e) Socijalizam i kršćanstvo 

117. A što onda ako je socijalizam u pitanju klasne borbe i privatnog vlasništva zaista tako 
ublažen i ispravan da mu se u tom pogledu ništa ne može prigovoriti? Zar se time odmah 
odrekao i svoje naravi protivne kršćanskoj vjeri? To pitanje izaziva nedoumicu u mnogih 
umova. Premnogo je kršćanskih muževa koji jasno uviđaju da se kršćanska načela ne mogu 
nikada napustiti ni izbrisati, ali, čini se, upiru oči u ovu Svetu Stolicu i usrdno mole da 
ustanovimo da li je taj socijalizam tako promijenio svoje mišljenje o svojim krivim 
naučavanjima da se može bez štete ikojeg kršćanskog načela dopustiti i, da tako kažemo, 


32 



Centar za promicanje socijalnog nauka Crkve 


pokrstiti. Naša očinska briga nalaže nam da im udovoljimo, zato izjavljujemo: promatraš li ga 
bilo kao nauk bilo kao historijsku činjenicu, bilo kao »akciju«, socijalizam se, ako zaista 
ostaje socijalizam, ne može ni onda, kad je istini i pravdi u rečenome popustio, složiti s 
dogmama Katoličke Crkve, jer on gradi društvo koje je sasvim protivno kršćanskoj istini. 

118. Prema kršćanskom nauku čovjeku je dana društvena narav i smješten je na ovu 
zemlju da živi u društvu, podvrgnut vlasti od Boga uređenoj, 51 da sve svoje sposobnosti 
potpuno odgoji i razvije na slavu i diku svoga Stvoritelja te da vjerno vršeći dužnost svoga 
zvanja i drugog poziva postigne zajedno vremenitu i vječnu sreću. A tu uzvišenu svrhu 
čovjeka i društva socijalizam uopće ne priznaje i zanemaruje i misli da je ljudska zajednica 
ustanovljena samo radi blagostanja. 

119. Zapravo, iz toga što je prikladna razdioba rada uspješnija negoli napor razdijeljen 
među pojedince, zaključuju socijalisti da se ekonomska djelatnost, u kojoj oni promatraju 
samo materijalni cilj, nužno mora odvijati na društveni način. Ta potreba, po njihovu 
mišljenju, sili ljude da se, s obzirom na proizvodnju dobara, posve predadu i podvrgnu 
društvu. Štoviše, takva se važnost daje posjedovanju veće količine dobara koja bi mogla 
poslužiti većoj udobnosti života, da se i uzvišenija čovjekova dobra, ne isključujući ni 
slobodu, podređuju, čak i žrtvuju, zahtjevima uspješnije proizvodnje. Oni misle da će se 
povreda ljudskog dostojanstva u »socijaliziranom« razvoju proizvodnje nadoknaditi obiljem 
dobara proizvedenih na društven način, koja se pojedincima pružaju da bi ih mogli po svojoj 
volji slobodno upotrebljavati za poboljšanje života. Društvo se dakle, kako ga gradi 
socijalizam, s jedne strane, ne može ni urediti ni zamisliti bez pretjerane prisile, dok se, s 
druge strane, klanja ne manje naopakoj slobodi, jer je iz njega istjerana prava društvena vlast. 
Društvo se naime ne temelji na vremenitim i materijalnim ugodnostima, nego silazi od samog 
Boga, Stvoritelja i zadnje svrhe svih stvari. 

120. Socijalizam, doduše, kao i sve druge zablude, ima u sebi i nešto istine (što mu 
Vrhovni Svećenici nikad nisu poricali), ali se on ipak oslanja na onaj sebi svojstven nauk o 
ljudskom društvu koji je tuđ pravom kršćanstvu. Vjerski i kršćanski socijalizam među sobom 
su oprečni. Nitko ne može biti istovremeno i čestit katolik i pravi socijalist. 

121. Sve to što smo mi našim autoritetom svečano obnovili i utvrdili treba jednako 
primijeniti i na jedan novi socijalistički postupak koji je do sada bio manje poznat, ali se sada 
proširio na mnoge socijalističke skupine. On u prvom redu nastoji preuzeti odgoj duša i 
ćudoređa. Naročito k sebi mami i vuče za sobom nježnu djecu, ali obuhvaća i sveukupno 

51 Usp. Rim 13, 1. 

mnoštvo, želeći da bi se ljudi izgradili u takve socijaliste koji će ljudski život dovesti u sklad 
s naukom socijalizma. 

122. Budući da smo u našoj enciklici Divini illius Magistri opširno protumačili na kojim 
načelima počiva i za kojim ciljevima ide kršćanska pedagogija, 53 tako je jasno i očito kako se 
njima protivi sve ono što čini i traži socijalizam, da ni ne treba dokazivati. No koliko su teške 
opasnosti što ih taj socijalizam nosi sa sobom, izgleda da ne znaju ili ne pridaju veće značenje 
ni oni koji se ne brinu da mu se odupru hrabro i žilavo prema zamašnosti same stvari. Zadaća 
je naše pastirske službe da ih upozorimo na tešku pogibelj, koja im prijeti: neka svi zapamte 
da je začetnik tog socijalizma koji se bori za odlučni utjecaj na ćudoređe i na odgoj bio 
liberalizam, a baštinik će mu biti »boljševizam«. 

f) Katolički prebjezi u socijalističkom taboru 

123. Zato, časna braćo i ljubljeni sinovi, možete lako razabrati s kakvom boli gledamo 
kako su, naročito u nekim zemljama, naši sinovi, ne baš u malom broju, za koje ne možemo 
vjerovati da su posve odbacili pravu vjeru i dobru volju, prebjegli iz tabora Crkve i svrstali se 
u redove socijalista. Jedni su od njih htjeli da se otvoreno podiče socijalističkim imenom i da 
ispovjede socijalističke istine, a drugi su iz mlitavosti ili preko volje stupili u društva koja su 
ili zbiljski ili po programu socijalistička. 

124. Mi ipak, tjeskobni u očinskoj brizi, razmišljamo u duši i trudimo se pogoditi kako je 
bilo moguće da su tako daleko zalutali i čini se da slušamo što mnogi od njih odgovaraju i na 
što bacaju krivnju: da Crkva i ljudi koji glasno ističu svoju odanost prema njoj pristaju uz 
bogataše, zanemaruju radnike i za njih se ne brinu ni najmanje, zbog toga da su, zabrinuti 
sami za sebe, morali stupiti i uvrstiti se u socijalističke redove. 

125. Treba, dakako, časna braćo, žaliti daje bilo ljudi i da ih, štoviše, ima još i sada, koji 
se priznaju katolicima, ali su gotovo zaboravili onaj uzvišeni zakon pravde i ljubavi koji nas 
veže da ne samo vraćamo svakome što je njegovo, nego i da siromašnoj braći pomažemo kao 
samome Kristu Gospodinu. 54 Još je gore da ima takvih koji se ne boje izrabljivati radnike u 
svoju korist. Štoviše, ima i onih koji izrabljuju i samu religiju i njom se služe kao plaštem za 
svoje nepravedne pljačke i da se osiguraju od pravednih zahtjeva radnika. Mi ne možemo 
nikad prestati strogo kuditi njihov postupak. Oni su naime uzrok što je Crkva neopravdano 
mogla biti osumnjičena i optužena da pristaje uz bogataše i da je ni najmanje ne pogađaju 

52 Enciklika Diuturnum, dne 29. lipnja 1881. 

53 Enciklika Divini illius Magistri , dne 31. prosinca 1929. 

54 Usp. Jak pogl. 2. 

sudbina i oskudica onih koji su, u neku ruku, bili lišeni svoje naravne baštine. Da su takve 
sumnje i takve riječi nezaslužene i nepravedne, jasno pokazuje povijest cijele Crkve. Pa i 
sama enciklika godišnjicu koje slavimo, najsvjetliji je dokaz da se na Crkvu i na njezin nauk 
te klevete i uvrede bacaju protiv svake pravde. 

g) Poziv zalutalima da se vrate 

126. Međutim, iako smo nepravedno napadani i potreseni žalošću, daleko od toga da 
odbijemo ili odbacimo naše sinove što se bijedno dadoše prevariti i daleko zalutaše od istine i 
spasenja. Naprotiv, mi ih svom mogućom pažnjom pozivamo da se vrate majčinskom krilu 
Crkve. Dao Bog da blagonaklono saslušaju naš glas! Dao Bog da se vrati onamo odakle su 
izišli, naime u očinsku kuću i da se smire tamo gdje im je pravo mjesto, tj. u redovima onih 
što vjerno slijede Lavove opomene, što smo ih svečano potvrdili, i trude se učvrstiti 
društvenu pravednost i društvenu ljubav, pa tako obnoviti društvo u duhu Crkve. Neka budu 
uvjereni da više nigdje na zemlji neće moći naći potpunije blaženstvo nego kod onoga koji je, 
premda bogat, za nas postao siromašan da bismo u njegovoj oskudici mi bili bogati, 55 koji je 
bio siromašan i u naporima od svoje mladosti, koji k sebi poziva sve izmorene i opterećene 
da ih potpuno okrijepi ljubavlju svoga Srca, 56 koji će, napokon, bez ikakve pristranosti, više 
tražiti od onih kojima je više dano, i »naplatiti svakome po djelima njegovim«. 


3. Ćudoredna obnova 

127. Ali, ako točnije i dublje promotrimo, jasno ćemo uvidjeti potrebu da tom vrlo 
žuđenom društvu pridizanju treba prethoditi obnova kršćanskog duha, od kojega su jadno 
otpali toliki ljudi što se bave ekonomijom. Samo tako ćemo postići da toliki napori ne 
propadnu uzalud, i da zgrada koja se gradi bude na pećini, a ne na nestalnom pijesku. 59 

128. Tako smo, časna braćo i ljubljeni sinovi, pregledali današnje gospodarsko uređenje i 
upoznali da boluje od teških mana. Također smo komunizam i socijalizam ponovno pozvali 
na sud i pronašli da su svi njihovi oblici pa i oni ublaženi, daleko zaglibili od evanđeoskih 
zapovjedi. 

129. »Ako dakle - da se poslužimo riječima našega Prethodnika - ljudsko društvo treba 


55 2 Kor 8. 9. 

56 Mt 11,28. 

57 Usp. Lk 12, 48. 

58 Mt 16, 27. 

59 Usp. Mt 7, 24. si. 

izliječiti, izliječit će se jedino tako da se uspostave kršćanski život i običaji«. 60 Jedino to 
može uspješno liječiti preveliku težnju za propadljivim stvarima, koja je vrelo svih mana. 
Jedino to može začarane ljudske oči i sasvim uprte u promjenljive stvari ovoga svijeta 
otkinuti i dignuti k nebu. A tko bi mogao poreći da današnje ljudsko društvo najviše treba 
toga lijeka? 

a) Glavni nered današnjeg sistema: šteta duša 

130. Naime duše svih skoro jedino mogu dirnuti vremenite pometnje, porazi i ruševine. 
Ali stavimo li se, kao što i treba, na kršćansko stajalište, što je sve to prema mševini duše? Pa 
ipak se bez pretjerivanja može reći da su sada takve prilike društvenog i gospodarskog života 
da u velikoj mjeri stoje na putu ogromnom mnoštvu ljudi i ne daju im da se brine za ono 
jedino potrebno, naime: vječno spasenje. 

131. Tu pogibelj bezbrojnih ovaca ne može promatrati suha oka Pastir i Skrbnik koga je 
postavio Prvak Pastira koji ih je otkupio svojom krvlju. Naprotiv, sjećajući se pastirske 
dužnosti neprestano razmišljamo i očinski se brinemo kako bismo im pomogli, čak tražimo i 
pomoć drugih koji su dužni pomagati u ime pravednosti ili ljubavi. Sto će naime koristiti 
ljudima ako se nauče tako mudro služiti bogatstvom da sav svijet postane njihov, ako time 
naude svojoj duši 61 . Što će im koristit ako o ekonomiji naučavaju sigurne principe, ako budu 
dopustili da ih tako obuzme razuzdana i prljava lakomost i pohlepa da svoju imovinu 
povećaju, da »makar slušajući Gospodnje zapovijedi, oni ne čine tako«. 62 

b) Uzroci toga zla 

132. Tom otpadu od kršćanskog zakona zbog dmštvenog i ekonomskog stanja, a njime 
izazvanom otpadu vrlo mnogih radnika od katoličke vjere, korijen su i vrelo neuredne težnje 
srdaca kao žalosna posljedica istočnoga grijeha, koji je tako razvrgao divan sklad među 
ljudskim sposobnostima da su opake požude odvukle čovjeka k propadljivim dobrima ovoga 
svijeta kao nečem vrijednijem od nepropadljivih nebeskih dobara. Odatle je i nastala ona 
nezasitna žeđ za bogatstvom i vremenitim dobrima koja je, doduše, ljude u svako doba tjerala 
na kršenje Božjih zakona i prestupanje tuđih prava, ali u današnjem ekonomskom poretku 
ona sprema ljudskoj slabosti još kudikamo brojnije zamke. Nestalni položaj gospodarstva, i 
naročito cijeloga njegova organizma, traži od onih koji se njime bave silan i neprestani napor 


60 Enciklika Rerum novarum , br. 22. 

61 Usp. Mt 16, 26. 

62 Usp. Suci 2, 17. 

svih snaga, pa su mnogi za glas savjesti sasvim otvrdnuli i misle da im je slobodno na bilo 
koji način povećati dobitak i stečenu imovinu velikim trudom i marom braniti pravednim i 
nepravednim sredstvima protiv iznenadnih nasrtaja sudbine. Laki dobitak, koji svatko može 
postići u trgovini oslobođenoj od svih zakona, mami mnoge na razmjenu i trgovanje. Oni idu 
samo za tim da sebi uz što manje rada priskrbe lakih dobitaka, pa se zato bacaju u razuzdanu 
trgovinu te po miloj volji i lakomo tako često podižu ili snizuju cijene robi da upropaštavaju 
razborita predviđanja proizvođača. Zakonske odredbe koje idu za tim da olakšaju suradnju 
kapitala postale su polaznom točkom za najsramnija bezakonja. Vidimo naime kako se zbog 
umanjene dužnosti polaganja računa smanjuje u dušama svijest odgovornosti. Vidimo osim 
toga da se pod plaštem dioničkih društava čine najogavnije nepravde i prijevare i, napokon, 
da upravitelji gospodarskih udruženja, zaboravljajući na svoju dužnost, nerijetko izdaju prava 
onih čije su poslove preuzeli na upravljanje. Ne smijemo, konačno, izostaviti ni onih 
lukavaca kojima je pošteni dobitak iz njihova zanimanja stota briga, te se ne ustručavaju 
podjarivati ljudske požude u svoju korist. 

133. Te je preteške nevolje mogla suzbiti ili čak preteći stroga i čvrsta disciplina ćudoređa 
neumorno čuvana od državne vlasti: ali baš je ona vrlo često jadno iznevjerila. Naime novi je 
ekonomski poredak tek onda niknuo kad su već racionalistička načela duboko pustila 
korijenje i uvriježila se u dušama mnogih. Zato je, za kratko vrijeme, i nastala jedna 
ekonomska znanost udaljena od pravog moralnog zakona. Njezina je posljedica bila da su 
ljudskim požudama posve popustile uzde. 

Tako se dogodilo da se, u usporedbi s prijašnjim vremenima, veoma povećao broj onih 
kojima je bila jedina briga kako da svoje bogatstvo na bilo koji način povećaju. Stalo se u 
svemu i prije svega tražiti sebe i, dosljedno, ne ubrajati sebi u grijeh ni najveće prekršaje 
počinjene protiv drugih. Koji su prvi stupili na taj široki put koji vodi u propast 63 , lako su 
našli mnogo sljedbenika svoje opačine, jer su ponajprije lako mogli pokazati svoj prividni 
uspjeh te su drsko isticali sjaj svoga bogatstva. Osim toga, izložili bi smijehu savjesnost 
drugih nazivajući ih žrtvama isprazne bojažljivosti, a svoje plašljive suparnike pregazili bi 
čim bi ih se više našlo. 

134. Dakako, bilo je prirodno da su gospodarski rukovodioci, sišavši s pravog puta, 
povukli sa sobom u strmu provaliju i široke slojeve radnika. To više što su mnogi nadglednici 
u tvornicama izrabljivali svoje radnike kao puko oruđe, ne brinući se ni najmanje za njihovu 
dušu, štoviše, ne vodeći brigu o njihovim višim interesima. I doista čovjek se zgraža kad 


63 Usp. Mt 7, 13. 

primijeti te teške pogibli kojima su u modernim tvornicama izloženi ćudoređe radnika 
(osobito mlađih) i stidljivost djevojaka i drugih žena; kad se sjeti kako današnji ekonomski 
sistem, naročito nerazumne stambene prilike, ne daju da se razvija tijesna veza i srdačnost 
obiteljskog života, kad se sjeti kolike su zapreke dižu dostojnom svetkovanju blagdana, kad 
promotri općenito slabljenje onoga pravog kršćanskog osjećaja koji i neukim i priprostim 
ljudima daje tako uzvišene misli, a morao je uzmaknuti pred isključivim nastojanjem da se 
pošto-poto stekne svagdanji kruh. Na taj se način fizički rad, što ga je Božja providnost 
ustanovila još nakon istočnoga grijeha na korist ljudskog tijela i duše, pretvara u sredstvo 
izopačenosti: mrtva materija izlazi iz tvornice oplemenjena, a ljudi se u njoj kvare i postaju 
gori. 

4. Lijekovi 

a) Obnova gospodarskog života u kršćanskom duhu 

135. Dokle god traje to žalosno propadanje duša, uzaludno će biti svako nastojanje da se 
društvo preporodi. Nikakav se snažan lijek ne može naći ako se otvoreno i iskreno ne vratimo 
evanđeoskom nauku i propisima onoga koji ima riječi vječnog života, 64 tj. takve riječi koje 
neće nikad proći, dok će nebo i zemlja proći. 65 Dakako, svi najbolji poznavaoci socijalnih 
problema živo teže za takvim racionalnim uređenjem koje bi gospodarski život ponovno 
privelo u pravi i zdravi red. Ali taj će red, koji i mi sami veoma želimo i oko kojega žarko 
nastojimo, biti posve krnj i nepotpun, ako sva ljudska djelovanja ne budu složno oponašala i, 
koliko je u čovjekovim silama, dostigla divno jedinstvo božanskog nauma: savršenim 
nazivamo onaj red koji velikom snagom i naporom proglašava Crkva, a zahtijeva ga sam 
zdravi ljudski razum. On se sastoji u tom da se sve upravi k Bogu, prvoj i vrhovnoj svrsi 
svega stvorenog djelovanja i da se sva od Boga stvorena dobra smatraju kao puko oruđe 
kojim se valja toliko služiti koliko privode k postizanju vrhovne svrhe. 

136. I ne valja misliti da po tom privredna zanimanja gube na vrijednosti odnosno da 
postaju manje skladna s čovječjim dostojanstvom. Štoviše, ona nas uče da s poštovanjem 
upoznajemo volju božanskog Stvoritelja, koji je postavio čovjeka na zemlju da je obrađuje i 
da se njome mnogostruko služi za svoje potrebe. Nije, dakako, zabranjeno da svoj imutak va¬ 
ljano i pravedno povećaju proizvođači dobara, nego je naprotiv pravedno da onaj koji služi 
zajednici i obogaćuje je, i sam prema svome položaju postaje bogatiji iz povećanih dobara, 
samo dok se to stjecanje ostvaruje s dužnom pokornošću prema Božjim zakonima, ne 

64 Usp. Iv 6. 70. 

65 Usp. Mt 24, 35. 

vrijeđajući prava i u skladu s vjerom i zdravim razumom. 

137. Ako to budu svi, svuda i uvijek vršili, brzo će se povratiti u granice pravičnosti i 
pravedne razdiobe ne samo proizvodnja i stjecanje imovine, nego i korištenje bogatstava, 
koje je sada tako često neuredno. Prljavoj težnji za isključivim povećanjem vlastitog imutka, 
toj sramoti i velikom grijehu našeg vremena, suprotstavit će se doista i stvarno blagi ali 
ujedno snažni zakon kršćanske umjerenosti koja čovjeku zapovijeda da najprije traži 
kraljevstvo Božje i njegovu pravdu, jer dobro zna, da će mu se po Božjoj darežljivosti i 
sigurnom obećanju dodati i vremenita dobra, koliko budu potrebna. 66 

b) Zakoni ljubavi 

138. Ali u izvršavanju svega toga treba osobito važno mjesto zauzimati kršćanska ljubav, 
»koja je sveza savršenstva«. 67 Kako se dakle varaju oni naivni reformatori kojima je jedino 
stalo do obdržavanja uzajamne pravednosti (iustitia commutativa), a oholo zabacuju pomoć 
ljubavi! Dakako, ljubav ne može nadomjestiti pravednost na koju smo po dužnosti obvezni, a 
mi je nepravedno uskraćujemo. Doista, iako pretpostavimo da svaki pojedinac konačno 
postigne sve što mu po pravu pripada, još uvijek preostaje ljubavi široko polje djelovanja: 
naime sama pravda, iako se i najvjernije vrši, dostajat će tek da ukloni uzroke društvenih 
borbi, ali nikad neće moći ujediniti srca i združiti duše. Osim toga, što je god ustanovljeno da 
među ljudima jača mir i razvija međusobno potpomaganje, makar kako se činilo savršenim, 
ima pravi temelj svoje čvrstoće u uzajamnoj vezi duša koja drugove međusobno tako 
ujedinjuje da i najbolji propisi, kao što smo često iskustvom opazili, postaju bezuspješni ako 
nemaju temelja. Zato će tek tada doći do složna zalaganja sviju na zajedničkom dobru kad 
pojedini dijelovi društva u dubini srdaca osjete da su članovi jedne velike obitelji i sinovi 
istoga Oca nebeskoga, da su, štoviše, jedno tijelo u Kristu, a »pojedinci udovi jedan 
drugomu« 68 , tako te »ako trpi jedan ud, trpe zajedno svi udovi«. 69 Tada će naime bogataši i 
drugi uglednici svoju prijašnju nemarnost prema siromašnoj braći promijeniti u brižnu i 
radinu ljubav, tada će njihove pravedne zahtjeve primati otvorena srca i rado imati obzira 
prema njihovim slučajnim pogreškama. A radnici će iskreno u sebi ugušiti svaki osjećaj 
mržnje i zavisti kojima se tako vješto služe pristaše društvene borbe i neće biti nezadovoljni s 
mjestom koje im je u ljudskom društvu doznačila Božja Providnost, nego će ga visoko 
cijeniti i biti potpuno svjesni da svaki prema svojoj zadaći i službi korisno i časno surađuje na 

66 Usp. Mt 6, 33. 

67 Kol 3, 14. 

68 Rim 12, 5. 

općem dobru i da točno stupa tragom onoga koji, premda bijaše lik Božji, htjede biti 
radnikom među ljudima i smatrati se sinom radnika. 

c) Teška zadaća 

139. Nadamo se da će iz tog novog proširenja evanđeoskog duha, tj. duha kršćanske 
umjerenosti i sveopće ljubavi, doći do one tako željene i potpune obnove ljudskog društva u 
Kristu i onoga »mira Kristova u kraljevstvu Kristovu« kojemu smo mi odmah od početka 
našeg pontifikata odlučili i čvrsto u sebi zamislili posvetiti sve svoje brige i svu svoju 
pastirsku skrb. I vi, časna braćo, koji s nama po nalogu Duha Svetoga upravljate Crkvom 
Božjom, radite pohvalno, gorljivo i predano u svim dijelovima svijeta i u krajevima svetih 
misija oko tog važnog i zasada najpotrebnijeg cilja. Vama neka je svečana hvala i skupa s 
vama svima onima i klericima i laicima koje, na našu radost, vidimo kao svagdanje suradnike 
i vrijedne pomoćnike u tom vel ik om djelu. Mislimo i na druge naše sinove što se svrstaše u 
Katoličku Akciju, te zajedno s nama posvećuju naročito pomnu brigu društvenim pitanjima, 
koliko ona potpadaju Crkvi po samom njezinom božanskom ustanovljenju. Njih sve ponovno 
i ponovno opominjemo u Gospodinu da ne štede napora, da se ne dadu slomiti nikakvim 
teškoćama, nego da se iz dana u dan sve više čeliče i snaže. 72 Doduše, teško je djelo koje im 
stavljamo u ruke: naime dobro znamo, da će se na obje strane, i u višim i u nižim društvenim 
klasama, namjeriti na premnoge zapreke, koje će biti nužno nadvladati. Neka ipak ne klonu 
duhom, jer je svojstvo kršćana da se izlažu žestokim borbama, a svojstvo onih koji kao dobri 
Kristovi vojnici njega slijede 73 da podnose teške napore. 

140. Pouzdavajući se dakle jedino u Svemoguću pomoć onoga »koji hoće da se svi ljudi 
spase«, 74 nastojmo svim silama pomoći onim bijednim dušama koje se okrenuše od Boga. 
Otrgnimo ih od vremenitih briga, u koje se odviše zapletoše i poučimo ih da pouzdano teže za 
vječnima. To će jednom lakše postići negoli bi se na prvi pogled činilo vjerojatnim. Ako se 
naime u dubini i onoga najzapuštenijeg čovjeka, kao žeravica pod pepelom, kriju izvanredne 
duhovne sile - nedvojbeni znakovi one po naravi kršćanske duše - koliko više to biva u 
srcima onog velikog mnoštva koje je zavedeno u zabludu ponajviše zbog neupućenosti i 
nepovoljnih izvanjskih prilika. 

141. Uostalom, već nam i samo mnoštvo radnika pokazuje neke radosne znakove 

69 1 Kor 12, 26. 

70 Usp. Enciklika Ubi arcano, dne 23. prosinca 1922. 

71 Usp. Dj 20, 28. 

72 Pnz 31,7. 

73 Usp. 2 Tim 2,3. 

društvene obnove. Među njima vidimo na našu osobitu radost guste čete mladih radnika. 
Jedni od njih dragovoljno slušaju savjete božanske milosti, a drugi gorljivo nastoje pridobiti 
Kristu svoje drugove. Ništa manju hvalu treba dati vodama radničkih udruženja koji se, 
zanemarivši vlastitu korist, brinu jedino za dobrobit svojih drugova, nastojeći njegove 
opravdane zahtjeve dovesti u sklad i razborito unaprijediti zajedno s blagostanjem cijelog 
poduzeća. Oni se od toga izvanrednog rada ne daju odvratiti nikakvim ni zaprekama ni 
sumnjičenjima. Štoviše, mnogi mladi koji će doskora, bilo zbog svojih intelektualnih 
sposobnosti bilo zbog bogatstva, zauzeti odlično mjesto među društvenim vodama, svojski se 
baciše na proučavanje društvenih pitanja. I to ulijeva radosnu nadu da će se oni zaista posve 
posvetiti društvenoj obnovi. 

cl) Put koji treba slijediti 

142. Te daleke sadašnje prilike, časna braćo, jasno pokazuju kojim putem treba ići. Mi se 
danas sukobljavamo sa svijetom koji je velikim dijelom gotovo zaglibio u poganstvo, što se i 
inače ne jednom dogodilo u povijesti Crkve. Da se te čitave klase ljudi dovedu natrag Kristu 
kojega zanijekaše, treba između njih samih izabrati i odgojiti pomoćnike Crkve koji njih i 
njihove nazore i želje dobro poznaju i koji mogu u njihova srca prodrijeti nekom blagom 
bratskom ljubavlju. Prvi i najbliži apostoli radnika treba da budu radnici, a apostoli među 
pripadnicima industrije (industrijalcima) i trgovcima moraju biti izabrani između tih ljudi. 

143. Vaša je, časna braćo, i vašega klera u prvom redu dužnost marljivo tražiti te laike, 
apostole radnika i poslodavaca. Svećenicima se naime nameće teško područje rada, a da bi na 
njemu mogli djelovati, treba one koji rastu u nadi Crkve dobro pripraviti pomnim 
proučavanjem socijalnih pitanja. Ali najpotrebnije je da ljudi kojima kanite osobito povjeriti 
taj posao i tu brigu posjeduju potpuno istančani smisao za pravednost i da budu spremni 
muževno se oprijeti svakom nepravednom zahtjevu i postupku. Moraju se odlikovati razbo- 
ritošću i obazrivošću, daleko od svake krajnosti. Neka budu naročito prekaljeni ljubavlju 
Kristovom, koja jedina može snažno, ali u isti čas i blago, podvrgnuti srca i volje pod zakone 
pravde i jednakosti. Nema nikakve dvojbe da je to put kojim treba stupiti, jer se je i u 
iskustvu ne jedanput pokazao sretnim. 

144. One pak drage naše sinove izabrane za tako važno djelo usrdno potičemo u 
Gospodinu da se sasvim predaju odgoju povjerenih im muževa i da u ispunjavanju tog u 
pravom smislu svećeničkog i apostolskog posla zgodno upotrijebe snagu kršćanskog odgoja i 


1 Tim 2, 4. 

kad odgajaju mlade i kad osnivaju kršćanska društva ili studijske skupine u skladu s pravilom 
vjere. U prvom redu neka mnogo cijene i za dobro svojih odgajanika marljivo drže duhovne 
vježbe, to predragocjeno sredstvo i privatne i društvene obnove, prema nauku izraženom u 
našoj enciklici Mens no strci. U toj smo enciklici otvoreno napomenuli i veoma preporučili 
općenito s duhovnim vježbama za laike i vrlo korisne duhovne obnove za radnike. U toj se 
naime školi duha ne samo obrazuju najbolji kršćani, nego se i odgajaju pravi apostoli za 
svako životno zanimanje i raspaljuju ognjem Kristova Srca. Iz te će škole, kao apostoli iz 
jeruzalemske dvorane, izlaziti snažni u vjeri, nepobjedive postojanosti u progonima, puni žara 
i jedine želje da na sve strane šire Kristovo kraljevstvo. 

145. I doista, danas su potrebni u prvom redu takvi Kristovi borci koji će se svim silama 
truditi da ljudsku obitelj čuvaju netaknutu od strahovite propasti u koju bi se strmoglavila kad 
bi prezrela evanđeosku nauku i kad bi se dogodilo da u svijetu prevlada onaj red koji jednako 
gazi naravne i božanske zakone. Kristova Crkva sagrađena na neoborivoj pećini nema 
razloga da se boji za sebe kad sigurno zna da je vrata paklena neće nikada nadvladati: 75 ona 
je, štoviše, kroz tolike vjekove opazila da iz najvećih oluja obično izlazi snažnija i urešena 
novim pobjedama. Ali njezino majčinsko srce ne može ostati tvrdo na bezbrojne nevolje koje 
bi u tim olujama izmučile tolike tisuće ljudi i, osobito, na vrlo teške duhovne štete koje bi 
odatle uslijedile i koje bi tolike duše Kristovom krvlju otkupljene bacile u vječnu propast. 

146. Treba dakle sve pokušati da se tako velika zla odvrate od ljudskog društva: k tome 
neka se usmjere svi napori i sav trud i žarke molitve upravljene Bogu. Sudbina je naime ljud¬ 
ske obitelji, uz Božju pomoć, u našim rukama. 

147. Nemojmo dopustiti, časna braćo i ljubljeni sinovi, da sinovi ovoga svijeta u svom 
naraštaju izgledaju pametniji od nas koji smo po Božjoj dobroti sinovi svjetla. 76 Vidimo 
naime kako oni do krajnosti oštroumno sebi odabiru i odgajaju odvažne pristaše koji će 
njihove zablude iz dana u dan sve više širiti kroz sve staleže i po svim krajevima svijeta. A 
kad god počnu žešće navaljivati na Kristovu Crkvu, primjećujemo kako napuštaju svoje 
unutarnje razdore i kako se u najvećoj slozi postavljaju u jedan bojni red te potpuno 
ujedinjenim silama rade na ostvarenju zajedničkog cilja. 


e) Preporučuje se tijesno jedinstvo i sloga 

148. Osim toga nema nikoga tko ne bi znao koliko i kako velike stvari svagdje čini 


75 Usp. Mt 16, 18. 

neumorna gorljivost katolika, bilo za društvenu i ekonomsku korist bilo na školskom i 
vjerskom podmčju. A taj divan i naporan rad nerijetko gubi na uspješnosti zbog rasipanja sila 
na sve strane. Neka se dakle ujedine svi muževi dobre volje koji se god hoće pod crkvenim 
Pastirima boriti u toj dobroj i miroljubivoj borbi. Neka se svi trude, svaki prema svojim 
sposobnostima, silama i položaju, da nešto pridonesu pod vodstvom i učenjem Crkve za 
obnovu ljudske zajednice, koju je započeo Lav XIII. svojim besmrtnim pismom Rerum 
novarum, ne tražeći ni sebe ni svoje, nego što je Kristovo; 77 neka ne zahtijevaju pošto-poto da 
svoje ideje nametnu, nego neka budu spremni da ih, makar bile i najbolje, napuste, ako to 
zahtijeva veće opće dobro; da u svemu i nadasve vlada i kraljuje Krist, kome neka je »čast i 

70 

slava i moć u vjekove«. 


Završni blagoslov 

149. Da se to uspješno ostvari, podjeljujemo iz očinske duše Apostolski blagoslov vama 
svima, časna braćo i ljubljeni sinovi, koji god ste udovi velike, nama povjerene, katoličke 
obitelji, a naročitu ljubav našeg srca posvećujemo radnicima i drugim vršiocima fizičkih 
poslova koje nam je Božja Providnost osobito preporučila, a ujedno i kršćanskim poslodav¬ 
cima i poduzetnicima. 

Dano u Rimu, kod Svetog Petra, dne 15. svibnja 1931., desete godine našeg Pontifikata. 


PAPA PIO XI. 


76 Usp. Lk 16. 8. 

77 Usp. Fil 2,21. 

78 Otk 5, 13. 

